text:
Pontebe, ai 13 di Otubar 2012
Fausto Schiavi
di Pontebe
A Pontebe il 13 di Otubar 2012, la Aministrazion comunâl e à viert un piçul zardin pai fruts dedicât a Fausto Schiavi.
E à scuvierte une targhe cul so profîl dissegnât di Luciano Ceschia e une scrite bilenghe.
Ta sale comunâl Adrian Cescje al à tignût il discors di comemorazion politiche, po Fontanin e Violin.
In ricuart di Fausto Schiavi o publichìn il discors di comemorazion politiche di Adrian Cescje, che o ringrazìn.
La Redazion del blog
-------------
Tal non
di Fausto Schiavi
di Pontebe
di Adrian Cescje
Pontebe, ai 13 di Otubar 2012.
Di chel program di riscat sociâl e culturâl che al veve di gjavâ il Friûl de sô cundizion di miserie secolâr une buine part e je stade realizade; no dut, une part. La emigrazion che tant al veve scombatût Fausto Schiavi cuintri di jê, se no nus mene plui vie i zovins in paîs lontans, di là des Alps o dal mâr, dut câs e à mudade la sô muse, e i paîs des nestris montagnis cumò a son fats di cjasis vueidis e silenziosis, cui scûrs e lis puartis sieradis cuasi dut il timp dal an: la gnove emigrazion.
La Universitât dal Friûl che e veve di permeti ai nestris zovins di studiâ e di formâ la classe professionâl e dirigjente di cheste tiere le vin otignude, ma nol sarà scjampât a nissun di voaltris che, in plui di une ocasion, tai ultins timps, lis stessis autoritâts academichis le àn butade li che si varès cumò in timps di criùre economiche di unîle cun chê altre de Regjon che ai timps di Schiavi e à fat di dut par che no nassès autonome; di chel sium di autonomie istituzionâl dal Friûl che al fo di Fausto Schiavi, di pre Checo Placerean e di tancj altris che a vignirin prin e a son vignûts daspò, che al varès vût di declinâsi intune Europe unide tal rispiet des diferencis dai siei popui, si è realizât pôc, che, anzit, vuê si sint fevelâ intor di ridusi o di scancelâ la nestre specialitât, e fintremai la semplice autonomie, a cause des distorsions de politiche di altris regjons che a son stadis aministradis te coruzion, fasint di ogni jerbe un fas.
Propit par chestis resons, lis ideis dai vielis autonomiscj, lis ideis di une autonomie che e voleve sei tant fuarte che oneste e pulide di Fausto Schiavi no puedin sei dismenteadis, no puedin sei lassadis colâ e ogni iniziative che puarte ae memorie chês personis che lis àn insegnadis e sostignudis e va laudade. A vin ancjemò bisugne di chês ideis e di chei esemplis, par trasmetilis ai nestris zovins.
Te mê memorie e te memorie di ducj chei che lu àn cognossût intal moviment politic autonomist che al jere nassût tal 1966, il Moviment Friûl, Fausto Schiavi al à lassade une olme che no si è mai sfantade e, fin che al sarà vîf cualchidun di noaltris, no si sfantarà mai.
Inalore, se o sin achì, che si istituìs tal sô paîs une zardin pai fruts che ju judi a cressi ancje tal so ricuart, come che o sin stâts daspò de sô discomparide tal 1972 fin a vuê, che a son passâts 40 agns, e o sarìn ancjemò tes placis e tes istituzions dal Friûl, al è parcè che o volìn che lis sôs ideis no si distudin, o volìn che lis cjapin sù lis gjenerazions gnovis, fin che il Friûl al sarà liberât de sô inferioritât storiche e al varà la sô autonomie plene.
Se une dì, un di chei fruts che a vignaran a zuiâ ta chest zardin al leiarà su la tabele in dôs lenghis il so non e al domandarà a so pari o a sô mari cui che al jere Fausto Schiavi, al è nestri desideri e nestri intindiment che so pari e sô mari i disin no dome che al jere un inzegnîr di Pontebe, ma un om che al amave la sô tiere furlane, la Patrie dal Friûl, chê che e va de Livence al Timâf, che le voleve liberade de sôs dificoltâts storichis, de miserie, de sotanance e de sindrome di sotanance, che le à tal sanc, inte responsabilitât de sô autonomie, che al à lotât par che il Friûl al vedi chê Universitât li che al studiarà co al sarà cressût avonde, che cence di lui e dal Moviment no sarès mai stade istituide.
O volìn che i fruts di Pontebe a sepin chestis robis e che la tabele cul so non e il so profîl ur es ricuardi simpri.
Il non di Fausto al è ancjemò vîf intor pal Friûl, cun dut che la sô azion politiche tal Moviment e je durade sì e no cinc agns. E je vive tal cûr dai autonomiscj, e lu ricuardin ancje personis e politics che no son passâts pal partît autonomist. Tant vive che a voltis e risulte deformade de mitizazion entusiasistiche. Jo o dîs che nol covente mitizâ la sô figure par fâle risaltâ: baste dî cuale che e je stade la sô opare, cuâl che al è stât l‟aspiet specific de sô opare.
Tal 1966 al nasseve il Moviment Friûl intun studi di nodâr a Udin, daûr des manifestazions straordenariis di place di miars di students a Udin par reclamâ la facoltât di Medisine e la Universitât Furlane, 1965, 1966, 1967. Intor di chel moviment li e jere madressude la convinzion che e coventàs une organizazion politiche par reclamâ dongje de Universitât ancje il dirit di lavorâ dai Furlans a cjase lôr, cence che a vessin di emigrâ, che la Regjon e il Stât a proviodessin a gjavâ la tiere furlane de miserie secolâr, dal isolament, che i gjavassin lis sclavitûts militars che no lassavin libar il teritori di cjatâ la strade dal so svilup, che i Furlans a fossin parons des lôr sieltis autonomis cence scugnî sopuartâ la interference politiche di une tiere cun altris problemis grâfs e impuartants, ma di altre nature, Triest, che te unitât regjonâl cu la sô abile classe politiche e tindeve a prevaricâ la classe politiche furlane, plui modeste e di mentalitât sotane.
Fausto si svicinà a chest moviment politic un an plui tart, tal 1967, i plasè, si iscrivè e al dimostrà daurman clarece di ideis sei intal messaç politic sul esterni, sei te organizazion interne.
Il Moviment dal inizi al veve plui animis ideologjichis, e ognidun al veve il so plan di azion, o al crodeve di vêlu. Fausto al capì che in chê forme e cun chel aparât di confusion il partît nol sarès lât a dilunc, cun dute la reson e la justece che al podeve vê il so program ideâl. Fausto al dimostrà tante clarece di pinsîr e tante determinazion che intor di lui si formà un grup di personis che lu stimavin e lu poiavin, e a cjatarin daurman la sintonie sot de sô vuide par organizâ il moviment intune struture di partît che al varès vût di frontâ une lote dure e lungje intal timp.
L'inzegnîr di Pontebe al realizà une grande opare di inzegnerie politiche, il partît autonomist dal Friûl. Fausto al lotà pal lavôr dai Furlans, cuintri de emigrazion, pe Universitât furlane, pe Regjon Friûl separade di Triest, che e varès vût di vê la sô autonomie, une altre autonomie.
Ma Fausto nol à vût plui merit di cualsisei altri militant dal Moviment Friûl dai siei timps intal volê il riscat storic dal Friûl, e di chei che a continuarin par altris vincj agns daspò de sô muart a batisi pe stesse cause. Al à vût chei merits, e 'ndi à vût un altri specific, dut so.
Fausto al à vût in primis il coraç e il merit di pensâ che cence une fuarce autonomiste dome furlane, organizade, che si presentàs aes elezions, che e ves un so eletorât, che e menaçàs chês altris fuarcis politichis di gjavâur consens se no vessin scomençât a cjalâ il Friûl te otiche de autonomie e no dai sotans, il program dal Moviment no si sarès realizât, e in Friûl si sarès invidrignide chê rassegnazion che lui al clamave 'la sconfite storiche dal Friûl'. "Noaltris, al disè intune place di Tresesin ae conclusion de campagne eletorâl aministrative dal 1970, o vin la cussience storiche di vê fermade la sconfite dal Friûl”. Chest al fo il merit specific di Fausto, dongje di chei altris, di vê pensât a une fuarce autonomiste dome furlane, che si presentàs al eletorât, che si definìs un eletorat autonomist, e di vê realizât chest pinsîr.
Al menà il Moviment Friûl aes elezions regjonâls dal 1968, al realizà trê conseîrs regjonâi, un sucès straordenari pe situazion di chei agns, cuant che e dominave sul teritori, cumò lu savìn, la rêt invisibile di Gladio, al trasferì dute la sô passion e viamence politiche dentri di chê istituzion, cubiant la bataie istituzionâl cuntune presince continue in dutis lis placis dal Friûl. E al fo tant grant chest merit che, se ancje la muart nus al veve puartât vie tant adore, tal 1972, la sô opare, il so partît, chel che lui al veve struturât e inviât par durâ a dilunc intai agns, al è durât atîf fint tal 1992, e in gracie des sôs bataiis e de sô opare al à realizât bocons impuartants dal so program, scomençant de Universitât dal Friûl.
Lis sôs bataiis intal consei regjonâl e fûr dal consei, la sô denunzie continue des responsabilitâts politichis di vê lassât e di continuâ a lassâ il Friûl in cundizion di depression economiche e culturâl, si son associadis a chês altris vôs dal Moviment, in primis a chê di pre Checo Placerean, il predi di Montenars che al veve sielzude ancje lui la strade de politiche, dongje di chê de preiere di une Glesie furlane, parcè che, al diseve, in cierts moments de storie e de vite bisugne sielzi e 'no si à di vê pôre di vê coraç'.
Placerean e Schiavi a son deventâts te memorie dai autonomiscj lis dôs iconis plui grandis de sperance, de determinazion politiche di vinci la sindrome di sotanance, dal furlan che si riscate.
Te omelie de sô messe di funerâl, chi, a Pontebe (mal visi come se al fos vuê, ancje se a son passâts 40 agns), pre Checo Placerean al disè di Fausto: “... un al è cristian cuant che al vûl ben al prossin. Però il volê ben al prossin al subìs un pôc l'inflùs dal nestri temperament. Ognidun di nô al vûl ben al prossin un pôc cul so temperament, cul so mût di jessi, cul so mût di sintî. Ore, o crôt di scugnî indicâ tal nestri fradi inte fede Fausto un om che al à dât un esempli di amôr dal prossin parcè che al à amât il nestri puar popul, tune maniere plene di oparis e ancje, là chel al coventave, di peraulis”.
Se la intuizion di Fausto e je stade chê che al Friûl i coventave un partît autonomist par realizâ une politiche di autonomie, par pleâ ancje chês altris fuarcis politichis viers un program di autonomie furlane, e je ancje vere che la costruzion di chel partît nol rivà a realizâle ad in plen come che lui al voleve, in vite, al cjatà oposizions e incomprensions dentri de stesse scuadre dai siei colaboradôrs plui dongje, che no lu capivin fin insom e che di un partît autonomist identitari o 'etnic', come che lui si esprimeve, a ûs la Südtiroler Volkspartei o la Union Valdotaine, no voleve savêndi.
Fausto al viodeve plui lontan di chei altris, e al anticipave chê forme di partît e chês bataiis pe identitât e pe lenghe che une gnove gjenerazion di autonomiscj e varès davueltis dopo de sô muart.
Vuê o vin une leç dal stât e une leç regjonâl pe lenghe furlane, che a son sì mâl aplicadis, o no aplicadis piç, ma che pûr simpri a son alc, a confront dal nuie di chei agns. Se vuê o vin plui fuarce e orgoi di fevelâ la nestre lenghe, di pretindile tes istituzions e a scuele, in aplicazions di chês leçs, chest al è par merit di chês nestris lotis e ancje di chês intuizions di Fausto che tal 1968, cuant che lis veve formuladis, no jeris stadis capidis nancje de prime gjenerazion di autonomiscj dal so partît, ma che tai agns 70, 80 e 90 a son deventadis motôr de sô anime.
Fresc di elezion al consei regjonâl, al scrivè un saç articolât, complès e avonde lunc, su la cuistion autonomiste identitarie, che lu ai cjatât tal archivi storic dal Moviment. Un saç che al mertarès ancjemò di sei fat cognossi e di sei publicât. Lu veve ispirât la leture di un libri di un studiôs francês, Guy Héraud, Popoli e lingue d'Europa, jessût in traduzion che al jere pôc. Lu proponè ae discussion ristrete dai siei colaboradôrs ai 17 di Setembar dal 1968, par che 'ndi gjavassin un program di azion pal Moviment.
Al scriveve:
“Nonostante l'intensa campagna condotta contro il Friulano negli ultimi cent'anni, e particolarmente negli ultimi cinquanta, il Friulano resiste tenacemente non tanto nella città di Udine, dove più forte e più a lungo si è sentita l'influenza dei Veneti, quanto nelle campagne. Ciò nonostante bisogna anche riconoscere che esso regredisce e non solo, purtroppo, nell'uso quanto nella mentalità, specie delle classi intellettuali, che si vergognano ormai ad usarlo, e lo hanno, in pratica, declassato a dialetto. Le posizioni più salienti sono: esclusione totale e sistematica da ogni atto ufficiale; esclusione quasi al 100/100 dalla toponomastica; orientamento negativo della scuola che non solo non lo insegna ma che anzi istiga, attraverso i maestri, i genitori a non parlarlo con i figli per non pregiudicarne, si dice, il successo in “Italiano”; non esiste un Friulano Standard; la fonetica ufficiale non è uniforme; lo scrivere in friulano è a conoscenza di pochi (io stesso non sono capace di farlo) [...] Vale la pena di fare un inciso su questo problema [...] e cioè sul fenomeno del patriottismo alla rovescia che si manifesta sempre quando una etnia viene schiacciata da una più forte: le classi dirigenti delle etnie più deboli timorose di perdere i privilegi economici, politici e culturali, si atteggiano, masochisticamente, a difensori dell'etnia dominante [...]; nessuna meraviglia quindi che questo fenomeno si sia verificato anche in Friuli”.
Cumò, par merit de gjenerazion dai autonomiscj dal Moviment che e eredità tal 1972 insiemi al partît ancje lis sôs ideis, il furlan al à une grafie uniche e uficiâl, une lenghe comune stabilizade, normalizade e standard, codificade intun Grant Dizionari Bilengâl Talian Furlan di passe 60 mil vôs patrimoniâls e neologjichis tecnicosientifichis, jessût in formât eletronic, on line, e presentât ancje in 6 volums su cjarte il mês di Otubar dal 2011, leçs che lis ricognossin e leçs che lu previodin tal insegnament scolastic, al comparìs te toponomastiche e ancje, in plui di cualchi puest e di cualchi ocasion, tai messaçs istituzionâi.
Ma in chê volte lis robis a jerin tant diferentis e Fausto al restà une vore mâl dal esit di chê discussion che i dimostrave che al varès vût di lavorâ ancjemò di chel pôc tal so partît par madressi la sô visuâl politiche. Fausto al scrivè chestis peraulis, intune forme tant lucide e plene di motivazion tant che e jere mareade, a un dai compagns dal Moviment Friûl che a vevin discutût il so saç, chel dal '68, ma che i vevin dineadis lis sôs tesis cu la motivazion che il partît al veve di impegnâsi pe economie e pal lavôr, e no pe identitât etnicolinguistiche, e a vevin refudât che il partît si impegnàs in cheste direzion:
“... la faccenda di ieri non mi va proprio giù: ritengo di aggiungere quindi un chiarimento sulla supposta contrapposizione etnia-sviluppo economico di cui avete tanto parlato.
Personalmente ritengo che il Friuli non si solleverà mai, nemmeno economicamente, se non realizza la propria difesa come gruppo distinto; la difesa etnica è coordinare dello sviluppo: questo è il senso della regione “Friuli”. Quand'anche non fosse così, tuttavia io ritengo più importante ridare la dignità di se stessi alle nostre popolazioni ed orgoglio del proprio 'limitato' valore che assicurare loro un po' più di pane condito di inferiorità e ingiustizia. Preferisco un Friuli un po' più povero ma che si batte con dignità e coscienza per i suoi figli presenti ed esiliati ad una amorfa popolazione lieta della pancia piena e della propria distruzione. Fra 20 anni avremo senz'altro molti più automobili e infiniti televisori così come oggi abbiamo molto più pane di 20 anni fa; la tecnica sconfiggerà comunque il bisogno: il problema è quindi se fra 20 anni ci sarà ancora un Friuli che non sia una mera espressione geografica. Questa è la vostra responsabilità; per questo, alla lunga, saremo giudicati. Fausto”.
Di malât che al jere, un pâr di mês prin di lassânus par simpri, al mandà un messaç ai siei compagns di partît che a jerin riunîts a congrès, che al concludeve in cheste maniere: “O ai finît. O speri di podê tornâ prest a scombati par chestis ideis insiemi cun voaltris. Se chest no mi fos pussibil, mi fâs auguri che altris a vuelin cjapâ sù chestis ideis e cheste bandiere che jo mi soi sfuarçât di puartâ indenant fin che lis fuarcis mal àn permetût”.
Noaltris lis vin cjapadis sù.
------------------
I colori e il grassetto sono della Redazione del Blog


c: text/html

text:
O leiarês te interviste che al President i vevin domandât se al varès fevelât par furlan aae cunvigne di Ente Friuli nel Mondo: intal 2010 – an de interviste – si è davuelte la setime cunvigne di Ente Friuli nel Mondo e il President Pieri Pittaro al à fevelât par talian come cuasi ducj i intervents dai relatôrs che a jerin sul palc.
Classe 1934, Pieri Pittaro, za responsabil centri vitivinicul regjonâl, za president mondiâl dai enolics, za sindic di Bertiûl e inmò a la vuide de sô aziende di Rivolt, al è stât elet President di Ente Friuli nel Mondo miercus ai 30 di Jugn. O vin stât a cognossilu e a sintîlu par capî miôr cuale che e sarà la sô linie.
– President Pittaro, che mi permeti une batude, Lui che al à confidencis cul argoment, ce «etichete» metaressial su la «Sô butilie»?
Contadin prestât a altris ativitâts.
– Cemût ise madurade la sô candidature?
Il gno non al è stât tirât fûr tal ultin moment dal President Santuz parcè che a jerin masse aspirants e no si rivave a cjatâ un acuardi. Al è vignût fûr il gno non par vie che o soi un pôc fûr de sene di tancj agns e no soi leât a curints o partîts, ancje se o ai lis mês ideis. E cussì dut si è sierât in 3 dîs.
– E ce aial pensât cuant che je àn fate?
Mi soi metût a ridi parcè che o pensi che un tor i 60 agns al varès di passâ la man a chei altris. Cussì o ai fat lassant lis incarghis che o vevin ancje se mi disevin di restâ, parcè che dopo tancj agns al è just che e rivi int gnove. Cussì cuant che mi àn proponût di fâ il president di Ente Friuli nel Mondo o ai dit di no in dutis lis manieris, ma mi àn telefonât ducj e a la o ai scugnût dî di sì. Ma o soi stât clâr fin di subit: il mandât al è di 4 agns, ma jo o sarai un president di passaç che al gjestirà chest moment di transizion e dopo mi dimetarai par fâ gnovis elezions. Mi soi metût a servizi dal Ent cun spirt, par risolvi i problemis che mi àn dit che a son.
– La assemblee che lu à elet no je stade propit trancuile… cemût pensial di tignî il rapuart cun Gurize (il President Gerghetta al à lassade la assemblee sbatint la puarte)?
Gherghetta al à sclarît che no jere une cuistion di personis, ma di maniere: dut al è stât fat un pôc masse di corse. Duncje o pensi che dopo la fieste che o fasarìn a Maian (31 di Lui e 1 di Avost, ndr), o larai a Gurize par presentâmi e cognossilu.
– E ce rispueste vuelial dâ a chei Fogolârs che a domandavin une elezion dal President tignint cont des istancis de base?
La elezion direte e je impussibil: jo o soi par un coivolziment democratic il plui slargjât pussibil, ma si à di jessi ancje pratics. Po dopo, dentri dal diretîf ogni component al varà un vôt e no par cuotis di partecipazion. Ma o intint coinvolzi i fogolârs puartant dentri dal consei i lôr rapresentants: un pe Americhe dal Nord, un pe Americhe dal Sud, un pal Est e un pe Australie. Ma nol è pensabil che a partecipedin fasint ogni volte un viaç e par chest o doprarìn lis videoconferencis.
– Cualis sarano lis sôs prioritâts par Ente Friuli nel Mondo?
Prin di dut o modificarìn il statût slizerint il consei diretîf. Cun di plui o volarès che il President al fos elet de assemblee e no dal consei come cumò. Dopo di vê rifat il statût, magari dentri di Zenâr dal 2011, dopo une schierie di consultazions parcè che o ai voie di sintî ducj, il President si dimetarà e si tornarà a votâ.
Cun di plui o stoi za lavorant al riordin dal personâl: l’ent nol varà plui un diretôr e al restarà dome un segretari, ridusint cussì lis spesis. La linee e je chê di lavorâ fasint cuadrâ il belanç: al è masse facil domandâ prime finanziaments e dopo inviâ lis ativitâts. Prime si à di dâsi di fâ cun ce che si à. Une altre robe che i ten une vore e je la presince dulà che mi invidin, e cuant che no podarai partecipâ diretementri ai events, l’ent al varà in ogni câs un so rapresentant delegât.
– Cognossial La Patrie dal Friûl?
Sì, le ai viodude in cjase di cualchi amì, ma o amet di no jessi inmò un vuestri letôr, ma o proviodarai.
– Ce pensial in gjenerâl de informazion fate doprant la lenghe furlane?
Par me il furlan al è un valôr e lu ai simpri fevelât: o soi un tacât a lis lidrîs. Ma no vin di jessi campaniliscj e no vin di trascurâ ancje lis lenghis forestis.
– Secont lui la lenghe furlane podaressie jessi la lenghe di colegament des comunitâts furlanis tal mont?
Chi o puarti la mê esperience di famee parcè che o ai tancj parincj tal forest: la prime gjenerazion e fevelave furlan, la seconde furlane e inglês, che mi disin «Fevele furlan che no capìn il talian»… ma al è ancje di dî che i plui zovins a stan pierdint la lenghe furlane, ma e cognòs il talian. Duncje la rispueste no je facil.
– Parcè dopo tancj agns i furlans tal mont a continuin a dî che no cognossin il Friûl?
O pensi che al sedi ancje une conseguence di cemût che i nestris emigrants si son rapuartâts cu la societât dulà che a rivavin: si son impegnâts par integrâsi ta chês societâts e chest forsit al à puartâ a smamî un pôc i contats cu la tiere di origjin. Però mi pâr ancje di capî che a son i zovins che cumò a vuelin tornâ a strenzi il leam. Ancje se cualchidun di lôr al fevele plui par talian e nus àn domandât cors par talian.
– Forsit e je dome une cuistion di dâur oportunitâts: Alido Gerussi, vicepresident vicjari di Ente Friuli nel Mondo, nus à dit (interviste su La Patrie dal Friûl di Lui dal 2010, ndr) che i dissendents a son une vore curiôs di cognossi la lenghe furlane…
Lui al cognòs une vore miôr di me la situazion dal EFnM e chê des comunitâts di furlans pal mont. E duncje se o varìn domandis di fâ cors e stages di lenghe furlane, a saran benvignudis e o darìn une rispueste positive. O vin za ativitâts ta chest sens.
– Ce pensial dal insegnament de lenghe furlane a scuele?
O pensi che il nestri çurviel al à potenzialitâts une vore plui grandis di ce che o doprìn: a proposit di aprendiment des lenghis o cjali massime i popui dal Est europe che a imparin une vore di corse tantis lenghis, come pape Zuan Pauli II che o ai cognossût. Duncje o pensi che imparâ il furlan al vadi ben parcè che e je la nestre lenghe, dongje ancje di chês altris lenghis. Ma al è un pecjât che lis fameis no lu doprin cui fîs.
– Te prossime fieste dai fogolârs che si tignarà a Maian fevelarail in ce lenghe?
Ur domandarai ai partecipants se o ai di fevelâ par furlan o par talian.
– Saial cui che a jerin in nestris fondadôrs pre Josef Marchet e Felix Marchi?
Ju ai sintûts a nomenâ, ma o amet che no ai aprofondît il studi des lôr oparis.
– Ce pensial di Achille Tellini?
Mi plaseve il concet di une lenghe che e metès in colegament ducj i popui, ma o ai simpri pensât che l’esperanto nol varès vude fortune parcè che aromai l’inglês al jere za une vore indevant come lenghe francje internazionâl.
– Il plui grant furlan secont Lui?
A seconde dai cjamps, a son tancj i furlans che a son stâts grancj. Pe impreditorie o pensi a Jacopo Linussio, te culture Ottavio Valerio e te politiche mi plâs ricuardâ Tiziano Tessitori
– Ce pensial de idee origjinarie di Tiziano Tessitori a proposit de regjon autonome?
O pensi che lu vedin fermât masse adore. Al veve di lâ fint insom… invezit vuê tra Friûl e Triest si scuen lâ dacuardi ma… a àn creade une regjon miste che no capìs nancje parcè… E po Tessitori al jere di chê gjenerazion che e faseve politiche pure.
– Ce pensial de globalizazion?
Al va ben che lis distancis a son stadis scurtadis e i confins a son colâts, ma propit ta cheste ete, al devente inmò plui impuartant difindi lis lidrîs.
– Cuâl isal il so scritôr furlan preferît?
Amedeo Giacomini pe abilitât di pinelâ lis situazions cu lis peraulis.
– Doprial Internet e lis gnovis tecnologjiis?
Par lavôr in aziende o ai ducj i imprescj, ma personalmentri o soi une vore indaûr e o scuen fâmi judâ. Ma no soi un bon esempli parcè che vuê a coventin.
– Su la cuistion dal vin Friulano, ex Tocai ce pensial?
Jo o vevi proponût «Tai friulano» al puest di «Tocai friulano» e si superave il probleme dal principi gjeografic che la Europe e à doprât: o jerin in svantaç fin dal inizi e o varessin vût di dâsi di fâ par un non gnûf, no pal non «Tocai» che daûr de filosofie de normative europeane i spietave a la Ongjarie parcè che là e je la regjon gjeografiche che si clame cussì.
– Parcè la Sô propueste «Tai friulano» no ise passade?
Parcè che le ai fate jo!… dut câs cumò a son 10 milions di euros par promovi il gnûf non dal «Friulano», ma o speri che chei finanziaments a sedin impleâts pal vin ma ancje ducj chei altris prodots.
– A proposit di promozion, ce pensial de operazion «Depardieu»?
Cun dute la int valide che o vin chi, o dîs dome «No comment»!
– Parcè aial il ritrat dal imperadôr Josef Franz?
Mi à fat cognossi cheste figure Paolo Solimbergo che al veve une grande vision internazionâl e che mi à menât tantis voltis a Viene. Josef Franz al à aministrât une vore ben e al veve rispiet dai popui.
– E parcè aial ancje tantis fotos des Frecce Tricolori?
Parcè che o adori svolâ, o ai il brevet e o ai svolât tant te vite e cumò no pues fâlu plui.
– Vuelial sierâ cuntun pinsîr pai furlans che nus lei tal forest?
I furlans a son simpri stâts definîts «salts, onescj e lavoradôrs», ma cumò e je ore di fâ cognossi lis nestris fantasie, creativitât, imprenditorialitât.
Christian Romanini
ATUALITÂT – Un president di transizion............
O leiarês te interviste che al President i vevin domandât se al varès fevelât par furlan aae cunvigne di Ente Friuli nel Mondo: intal 2010 – an de interviste – si è davuelte la setime cunvigne di Ente Friuli nel Mondo e il President Pieri Pittaro al à fevelât par talian come cuasi ducj i intervents dai relatôrs che a jerin sul palc.

robotstxt: allowed

filter: keep


text:
Fevelant di Messâl e di Glesie Furlane, no si pues no vê iniment il documentari “Missus” (2017), che al conte propit des bataiis di chescj predis, massime chê pe messe in lenghe furlane. O ‘nt vin fevelât cul regjist, Massimo Garlatti-Costa, che l’an passât al à produsût un secont cine, “Predis, la nazione negata”, su lis figuris di pre Toni Beline, pre Bepo Marchet e pre Checo Placerean.
__
Cemût ti sêstu svicinât a Glesie Furlane?
Di frut o leievi i editoriâi di pre Beline su la Patrie dal Friûl, che gno pari al jere abonât. Tai agns o ai vût l’onôr di cognossi pre Roman Michelot e di deventâ amì di Christian Romanini, che mi contave ce che Glesie Furlane e faseve pal Friûl e pe cussience de sô int. Di li a Missus la strade e je stade curte.
__
Cemût âstu vivût il contat cun chest ambient?
Par me, che no soi mai stât un om di glesie tal sens tradizionâl, e je stade une scuvierte emozionante. O soi stât concuistât de passion, dal spirt e de fuarce tal puartâ indevant lis bataiis a ducj i coscj.
__
Cemût sono ladis lis presentazions di Missus e di Predis?
O crôt che Missus al sedi un dai films plui distribuîts, in Friûl e no dome. Al è stât proietât passe 50 voltis in regjon, uns 20 ator pe Italie e ancje tal forest.
In Friûl i Predis di Glesie Furlane a jerin simpri presints par rispuindi aes domandis. Cetancj spetatôrs a son vignûts plui voltis, menantsi daûr parincj e amîs. No vin mai vudis contestazions e chest al pues jessi let in dôs manieris: di une bande, nus dîs che lis ideis di Glesie Furlane a son condividudis, biel che di chê altre – ma o speri di sbaliâmi – nus dimostre che il furlan e il domandâ i nestris dirits no fasin plui pôre a di nissun.
Lis proiezions in Italie e tal forest nus àn fat capî che il messaç di Glesie Furlane al è universâl e al vâl par ducj i popui che a vivin un moment di pericul e di pierdite di identitât. I ladins lu àn cjalât come se al fos un film di int di famee. A Gjinevre, li des Nazions Unidis, un predi dal Sri Lanka si è alçât in pîts e mi à dit: “Jo o soi come chei predis tal film, o soi come lôr!”. Missus al è stât sielzût pal Festival Internazionâl dai cines Indigjens dal Messic, tant che esempli di resistence di une culture, di une lenghe e di un popul ae globalizazion.
Cun “Predis, la nazione negata”, invezit, o vin rivât a fâ cualchi presentazion prime de pandemie. Al è stât un sucès. Al è un film fuart, politic, che ti cjape tal cûr. Al è ancje une vore poetic. O ai cirût di dâi un tai une vore diferent di Missus, par creâ une esperience complementâr al prin film de trilogjie.
__
Ti someie che la bataie di Glesie Furlane e sedi condividude dal so popul?
La prime zornade di ripresis di Missus o jerin a Tarcint. A Pre ’Sef Cjargnel i jere stât dât il premi Pifanie pal lavôr incredibil di recupar de musiche tradizionâl furlane. Al à fevelât di dirits dal om e di dirit ae proprie lenghe e culture, che no jerin garantîts al popul furlan. La plui part dal public e je restade incantesemade, no rivave a capî il sogjet dal discors. Biel che o filmavi o ai capît subit indulà che al sta il probleme dal Friûl e dai furlans: inte ignorance di jessi e intal no savê di dulà che tu vegnis. Dut chest al puarte ae fin di une culture milenarie.
__
Ce public isal chel che al è vignût a viodi Predis?
Tante int e ven parcè che e cognosseve pre Checo o pre Toni, o parcè che e veve za viodût Missus o un altri gno film. Ma o ai vût plasê di cjatâ ancje tancj zovins che ae fin a saltin fûr cui voi che a barlumin e mi domandin ce che a puedin fâ pal Friûl… O ai simpri pensât che chescj cines a varessin di jessi presentâts intes scuelis. O vevin fate la esperience cun Missus e i students a jerin une vore cjapâts. E sarès une propueste di ripeti, cuant che al sarà pussibil.
__
Ce sens aial fevelâ di int dal passât, di autonomie e di lenghe furlane, ancje te liturgjie, cuant che il mont al è cambiât e si va indevant a doprâ simpri di plui l’inglês?
Il mont al va indevant inceât di un globalisim comerciâl, doprant la lenghe di un altri popul e dismenteantsi de proprie, combatint lis bataiis che i sorestants nus fasin crodi che si scuegnin combati. La int si lasse manovrâ. O crôt che mai come cumò o vedin di resonâ cui nestris cjâfs e liberâsi de laveblancjarie dal pinsîr unic.
I Predis di Glesie Furlane a son un esempli, une lûs, un pont di riferiment, massime ta chescj moments dificii pe culture e pe lenghe furlane. Lis vôs di pre Checo, pre Bepo e pre Toni a son simpri plui atuâls, plui fuartis e plui altis des fufignis che nus tocje scoltâ. La bataie pe aprovazion dal Messâl, fat e volût di Glesie Furlane, e je une bataie di dirit, che e à di jessi bataie di popul, o almancul di un popul che al è cussient di cui che al è. ❚
La bataie pe lenghe furlane si fâs ancje al cineSerena Fogolini
Fevelant di Messâl e di Glesie Furlane, no si pues no vê iniment il documentari “Missus” (2017), che al conte propit des bataiis di chescj predis, massime chê pe messe in lenghe furlane. O ‘nt vin fevelât cul regjist, Massimo Garlatti-Costa, che l’an passât al à produsût un secont cine, “Predis, la nazione negata”, su lis figuris di pre Toni Beline, pre Bepo Marchet e pre Checo Placerean.


text:
La Patrie dal Friûl e je presinte ancje su Facebook cuntune sô pagjine. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. Cheste rubriche e fevele di lôr e di ce che al zire ator par chest “social network”…
✽✽✽
Une des ativitâts che nus capite di fâ sul “Muselibri”, dongje di condividi fotos di gjatuts, articui, e contâ ai amîs ce che o vin fat, e je chê di discuti e comentâ chel che disin i altris. Il scambi di ideis al è une des bielis robis dal “Muselibri”. Al pues capitâ, però, di cjatâsi devant un “troll”. Il troll, come che si dîs tal mont digjitâl, al è un sogjet che al interagjìs cui altris utents cun messaçs provocatoris, fûr tema o cence sintiment, juste par infastidî. Il tiermin al ven fûr di une creature de mitologjie nordiche, il troll, di forme umanoide, innomenade pal so compuartament trist o fastidiôs.
CE FÂ? 1) Il consei – aromai scuasit une regule – che a dan i studiâts de rêt al è di ignorâlu: par solit al mole dopo di un pôc. Duncje “no dâi di blave al troll”. Tant al è dibant cuestionâ cuntun che al scrîf dome par dâti fastidi. Tirait il flât e no rivolzeitsi a lui nancje par disiji “no rispuint a chestis sflocjis”. Fevelait cun chei che an gust di resonâ. Tai câs di un che o viodeis che al insist, che lu cjatais ator simpri a rompi lis citis, Facebook al à une des soluzions che al è un dai fatôrs di suces di chest social network: blocâ une persone (l’opzion si cjate tal control de privacy). Lui no us viôt e voaltris no viodarês lui. Ogni tant o capirês dai coments di cualchidun altri che al sta barufant cul troll di cui no podês viodi i coments (ju vês blocâts) e us vegnarâ di pensâ: «puar mai te, jo o ai risolt il probleme di plante fûr» e o presearês il fat di vê une vite plui serene cence cuestionâ par dibant.
Ma la soluzion plui biele e je se o vês une “Pagjine”. Di fat si pues “platâ il coment”: il nestri troll e i siei amîs lu viodin e ancje voaltris (cussì o podês controlâ ce che al dîs) ma i vuestris iscrits ae pagjine no. Insumis, cussì i tiei letôrs no lu lein e lui nol sa di jessi scancelât e nol à a ce dî: perfet! ❚
Dree Venier
MUSIS DI…FACEBOOK. No stâ a dâi di blave al “troll”............
La Patrie dal Friûl e je presinte ancje su Facebook cuntune sô pagjine. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. Cheste rubriche e fevele di lôr e di ce che al zire ator par chest “social network”…


text:
07 marzo 2010
Elio a la Bit
1 commento:
- Christian Romanini ha detto...
-
Zornadis flapis ae Borse Internazionâl dal Turisim di Milan
FRIÛL, DUT PLEN A LA BIT
Cu la pôre de crisi economiche al è daûr a tornâ il turisim religjôs
di Elio Varutti
Il marcjât turistic al è flap. Si è podût tastâ cheste tindince ae Borse Internazionâl dal Turisim (Bit) di Milan, che si je davuelzude dal 18 al 21 di Fevrâr passât. Bit par inglês si dîs: “International Turism Exchange”.
Par fortune che il repart dal Friûl Vignesie Julie al jere simpri plen di visitadôrs. Par vie dai stuzighets cul persut di San Denêl, o par vie des Frecis Tricolôrs, presints tal paveon cuntun avion. No dismentein che si pues ofrî mâr, come Lignan, Grau e Sistiane, monts par lâ a skiâ e a fâ cjaminadis e agriturisim a manete.
La delusion di cualchi visitadôr pe Bit e je nassude pal fat che ni Londre, ni New York, ni altris biei pusescj dal mont a erin rapresentâts. Ce apontament internazionâl isal cence la Inghiltere o cence lis citâts americanis? Il biel al è che chest an al jere parfin lu inovâl de Bit, stant che e jere stade screade tal 1981. Cheste Borse e je daûr a lâ, duncje, pai trente agns. Lu an passât i visitadôrs a erin 150 mil (a erin 36 mil tal 1981). Lis nazions presentis a erin 130 e cinc mil lis realtâts gjeografichis vie pai paveons. Chest an a erin trê mil, plui o mancul.
Cu la crisi economiche cussì dongje, la Bit e à scugnût smicjâ dut sui laboratoris (“workshop” par inglês). A erin cuatri chei inmaneâts par cheste anade. Il prin al jere su lis tecnologjiis pal turisim. Un altri sul svagâsi tal aiar viert (“open air”) e lâ ator cuntune camionete pes vacancis. Il tierç al jere su la enogastronomie e il cuart e ultin su lis formis di turisim spirituâl e motivazionâl. Propri il Friûl al è metût ben par chei che a àn voie di torzeonâ a pîts pes malghis e caseris, lant a viodi vacjis, cjavris, pioris o i animâi dal bosc. Dopo i turiscj che a àn il plasè di gustâ e bevi une buine tace, culì a si cjatin une vore ben. Ducj i furlans – par ultin – a son braurôs dai santuaris che a son ator pe nestre tiere. Ce che al vel clamât turisim religjôs. Pensin ae Madone dal Lussari, ae Isule di Barbane e ae badie di Siest, dongje di San Vît dal Tiliment. Chescj lûcs a son la ponte di diamant dal turisim religjôs di chenti.
Chest contribût al è stât prontât dopo che lu autôr al à fevelât cui students dai cors di Tecnics dai Servizis Turistics, dut un cui professôrs di Economie e tecniche de aziende turistiche dal Istitût Statâl pe Istruzion Superiôr “Bonaldo Stringher” di Udin, stant che si jere in visite di istruzion ae Bit.
- 7/3/10 23:05


text:
La identitât di un popul e je ancje inte lenghe là che al esprim i siei sintiments e la sô anime: lu dîs tant che dissendent di une famee furlane, nassût e vivût in Brasîl fin a cinc agns indaûr, resident cumò in Friûl, dulà che o soi daûr a preparâmi al sacedozi inte Glesie udinese, plene di culture e di tradizions. O stimi di jessi jentrât une vore ben inte culture furlane, imparant la lenghe e riscuvierzint tancj di chei valôrs che i miei vons a àn puartât cun lôr ancje di là dal ocean.
LA IMPUARTANCE DES LIDRÎS_ Chest bagai culturâl comun fra il Paîs di origjin de famee e chel di nassite al è alc di speciâl, stant che o ami la tiere dulà che o soi nassût, e pûr o soi cussient che o ai ereditât i miei valôrs de culture dai miei antenâts. Intal gno câs particolâr, o soi inmagât de culture furlane e prin di dut de lenghe, compagne o simile a chê portughese in tantis peraulis, che ciertis di chês la lenghe taliane no simpri e rive a esprimi cun ancjetante precision. Tancj dissendents di imigrâts no san di jessi fîs de culture furlane: si visin che i nonos a fevelavin une lenghe divierse dal talian, cence savê in maniere esate cuale che e fos.
RICJECE E OPORTUNITÂT_ O pensi che la lenghe furlane e sedi par nô une ricjece e une oportunitât, e fintremai une marce in plui tai confronts dai nestris coetanis italo-brasilians. I pôcs che ancjemò a fevelin par furlan a son tant braurôs di mantignî la lôr lenghe mari. La lenghe no je dome un strument di comunicazion: culture, lenghe e pinsîr si instrecin e si condizionin in maniere mutuâl, e a son duncje un fatôr culminatîf par mantignî un puint invisibil cul propri paîs di origjin.
UN PERICUL DI DISFANTÂ_ Il pericul che a corin i zovins furlans brasilians al è che, intal lôr interès pe “Patrie”, al prevali dome l’aspiet turistic o economic finanziari, a discapit dai valôrs ufierts dal mont culturâl. Al è naturâl che i valôrs de prime gjenerazion a van interpretâts e vivûts in mût gnûf. Ma al è ancjetant vêr che cence la memorie, la lenghe e la storie nol è pussibil costruî un leam cu la proprie patrie, rinfuarçant la identitât de persone cuntune sô maturazion inteligjente. Lis istituzions a varessin di ufrî a chescj zovins la oportunitât di riscuvierzi la lenghe e la culture furlane par amâ cheste tiere, deventant ambassadôrs intal mont de nestre splendide ricjece culturâl.
Tacio Puntel
ATUALITÂT – La lenghe furlane e je la anime dal nestri popul............
La identitât di un popul e je ancje inte lenghe là che al esprim i siei sintiments e la sô anime: lu dîs tant che dissendent di une famee furlane, nassût e vivût in Brasîl fin a cinc agns indaûr, resident cumò in Friûl, dulà che o soi daûr a preparâmi al sacedozi inte Glesie udinese, plene di culture e di tradizions. O stimi di jessi jentrât une vore ben inte culture furlane, imparant la lenghe e riscuvierzint tancj di chei valôrs che i miei vons a àn puartât cun lôr ancje di là dal ocean.


text:
Al è cui che le bat ancjemò a descrivi il vin biologjic tant che un marcjât di nicje. Dificil concuardâ cun cheste afermazion se, cun cuasi il 19% dal vin talian certificât biologjic, la nestre Penisule e je al prin puest in Europe e intal mont, su la fonde dal report resint Mipaaf-Ismea. In pratiche in Italie, intal 2020, 4 butiliis di vin su 100 a jerin biologjichis, produsudis su plui di 107 mil etars di vignâl (+109% intal deceni). A nivel mondiâl, dai 7 milions di etars di superficie viticule censide intal complès, une cuote dal 6,7% e je coltivade daûr dai metodis di produzion de agriculture biologjiche, par une estension dongje dai 500 mil etars: plui dal dopli di 10 agns indaûr.
◆ Plui intal detai, a nivel regjonâl e in otiche dinamiche, si viôt un slanç di bande dal centri Nord par recuperâ intal ultin deceni il disvantaç di superficiis cul Misdì. Un percors di cressite che al à puartât a plui ecuilibri inte distribuzion di vignâi tra Nord (22,8%), Centri (22,5%), Sud (25,5%) e Isulis (29,2%). Simpri intal Stivâl, a son plui di 18 mil i viticultôrs bio, e a chei si zontin ducj chei altris atôrs de filiere, par un totâl di operadôrs dal setôr vitivinicul biologjic dongje des 25.000 unitâts.
Bevi bio in Friûl-VJ
In Friûl-VJ, intal 2019, a jerin 1.598 i etars di vignâl bio (1.351 l’an prime e dome 376 10 agns prime, cuntun aument dal 325% a front di une cressite medie taliane dal 112%, intal stes periodi). Il 6,5% dal vignâl regjonâl al jere a conduzion biologjiche (a front di une medie taliane dal 18,8%) e i operadôrs de filiere a jerin 291. Intal 2020, lis aziendis agriculis regjonâls cun vît biologjiche a jerin il 5,5%, a pet di une medie taliane dal 9,3%; lis cantinis biologjichis dal Friûl-VJ a jerin 57 (il 2,7% des talianis complessivis) e 21.457 i etolitris vinificâts, o ben l’1% dal vin bio talian.
◆ Sul front dai consums, il vin biologjic al è preseât massime tal forest, cu la Gjermanie e la France prins de file tra i Paîs consumadôrs, intant che la Italie e ten un rûl impuartant intes esportazions dal setôr. A nivel mondiâl, la tindince pal 2023 e segne un sbassâsi globâl dai consums di vin, un câl dai consums di vin convenzionâl, ma un aument dal consum dai vins bio che a rivaran ai 976 milions di butiliis, o ben il 3,5% dal totâl (a jerin l’1,5% intal 2013).
Une lungje storie
Insume, si pues dî che chê de agriculture biologjiche (e dal vin bio) e sedi une storie di sucès. Travuarts numerics e di difusion in campagne, su lis taulis, intes tacis: impressionants se cjalâts cui voi di un pionîr tant che o jeri jo intal 1978 cuant che, unic furlan, o ai partecipât al prin Cors talian di agriculture biodinamiche te aziende bielonone des Cascine Orsine ae Zelata di Bereguardo (Pavie), di proprietât di Giulia Maria Crespi Mozzoni (1923-2020). In Friûl a jerin za i prins segnâi di un dismovisi che al veve cjatât energjie de rinassite post taramot, cu la cooperative La Cirignicule e, dopo, cuntune schirie impuartante di altris cooperativis (pal plui fondadis e gjestidis di zovins) che a àn dât vite al Consorzi Furlan Agricultôrs Biologjics che o ai gjestît di president par ducj i siei 10 agns di vite, incrosant ancje l’Aiab e l’AprobioFVJ. Tal mieç, cuntune passion enorme, tantis bataiis combatudis in prime linie, diviersis pierdudis ma lis plui impuartantis vinçudis, cun tancj vuerîrs passâts, in chescj cuarante agns, dal front negazionist a chel che al cjavalgje une storie di sucès, apont. Ma, ae fin, a son stâts e a son i consumadôrs a dî cui che al à vinçût pardabon. ❚
Il vin bio nol è plui une ecezion. Nancje in Friûl-VJAdriano Del Fabro – diretôr dal mensîl SoleVerde
Al è cui che le bat ancjemò a descrivi il vin biologjic tant che un marcjât di nicje. Dificil concuardâ cun cheste afermazion se, cun cuasi il 19% dal vin talian certificât biologjic, la nestre Penisule e je al prin puest in Europe e intal mont, su la fonde dal report resint Mipaaf-Ismea. In pratiche in Italie, intal 2020, 4 butiliis di vin su 100 a jerin biologjichis, produsudis su plui di 107 mil etars di vignâl (+109% intal deceni). A nivel mondiâl, dai 7 milions di etars di superficie viticule censide intal complès, une cuote dal 6,7% e je coltivade daûr dai metodis di produzion de agriculture biologjiche, par une estension dongje dai 500 mil etars: plui dal dopli di 10 agns indaûr.


text:
La storiografie analistiche furlane dal Votcent e je dominade de figure di Francesc di Manzan che al cjapà sù in maniere forsit masse compilative, forsit masse patriotiche, une buine part des informazions che ancje in dì di vuê i storics no puedin fâ di mancul di doprâ. Al à zirât une vore, di Graz a Padue, di Belum a Vicence, di Udin a Triest: ma la sô cjase e jere a Insic, in comun di Cormons.
◆ Dal mês di Otubar dal 2020 cheste cjase e je in vendite: e lant daûr des risultancis di une cunvigne inmaneade de Associazion Judri pôc timp indaûr, par che no si pierdi la vocazion culturâl e identitarie de dimore di un dai plui impuartants storics furlans, la conseire comunâl Elena Gasparin e à fate une propueste ambiziose. La idee e je chê di meti in pîts un acuardi di colaborazion jenfri public e privât par sistemâ la vile e metile a servizi dal teritori, fasintle deventâ un centri di contat cuntune tiere siore di lenghis e di culturis diferentis. Lis sôs struturis a podaressin di fat coventâ par spazis di lavôr in condivision, soredut intal setôr des gnovis tecnologjiis. Cumò che gnovis formis di vore a vegnin sperimentadis cun grande facilitât, Insic – pe sô prossimitât gjeografiche e culturâl cul cûr de Europe – al podarès deventâ une mete atrative par professioniscj e impresis che a cirin un ambient multiculturâl dulà insedâsi e par ducj i “nomats digjitâi” che a van a torzeon ator pal mont cirint stimui e novitâts. “Cun di plui, la residence e tornarès a disposizion dai cormonês, cuntune forme di turisim – e dîs la Gasparin – mancul predatorie rispiet al nestri patrimoni” naturâl e culturâl.
◆ Al è clâr che al covente il jutori des istituzions. I finanziaments, salacor ancje pe presince di Informest a Gurize, a van cjatâts e la presince ae cunvigne de Fondazion Carigo e podarès lassâ sperâ ben. Ma covente movisi in curt, par evitâ che la vile e ledi a patràs e par permeti che e deventi di gnûf un pont di riferiment par dut il contest dulintor. Un contest che al è simpri stât di confin, prin jenfri Patriarcjât e Contee di Gurize, po jenfri Vignesie e Imperi, Ream talian e Austrie Ongjarie, e ae fin Italie e Jugoslavie. La vocazion europeane di cheste tiere e je clare: “chescj teritoris a àn simpri rapresentât un model di convivence di tantis culturis e sensibilitâts. Zaromai tal 1459, al à contât Sergio Tavano intal so intervent, un venezian al diseve che a Gurize si fevelavin talian, todesc e slâf: plui codiçs di lenghis par pandi plui prospetivis che no vevin cetancj contrascj. Fintremai tal Votcent no si cjalave la nazionalitât dal pari di famee, ma la lenghe che e jere doprade in ogni cjase. Come che al marche Tavano, la Patrie dal Friûl e la Diete di Gurize a pandevin in tantis lenghis la ricjece des lôr popolazions. Chest al varès di judânus a capî che lis lenghis no àn di jessi un element di separazion, ma di morbin culturâl. Che nus covente plui di simpri cumò che il teritori dal Friûl di Jevât al fronte doi events impuartants, tant che la candidature dal Cuel/Brda a Patrimoni de Umanitât dal Unesco e il futûr di Nova Gorica e Gurize come Capitâls europeanis de Culture dal 2025. ❚
Redazion
Salvâ la cjase di Francesc di Manzan par valorizâ la vocazion europeane dal Friûl di JevâtRedazion
La storiografie analistiche furlane dal Votcent e je dominade de figure di Francesc di Manzan che al cjapà sù in maniere forsit masse compilative, forsit masse patriotiche, une buine part des informazions che ancje in dì di vuê i storics no puedin fâ di mancul di doprâ. Al à zirât une vore, di Graz a Padue, di Belum a Vicence, di Udin a Triest: ma la sô cjase e jere a Insic, in comun di Cormons.


text:
I Folkstone a nassin tor de fin dal 2004 e fin dal principi a metin dongje l’hard rock a struments che la tradizion par solit e vûl in vieste acustiche. Crevant duncje ogni scheme, i struments protagoniscj de sene a deventin baghis, bombardis, arpe, cittern, bouzouki, ghironde e flauts, creant la atmosfere ’sugjestive che di simpri e contrassegne la band e il feeling cul public. Intai energjics live, che ju viodin presints ’su tancj palcs in locâi e festivai in Italie e tal forest, a proponin un alternâsi dai lavôrs che ’fin a vuê a àn incidût. I prins doi, Folkstone e Damnati ad Metalla a son vignûts fûr pe etichete Fuel Records/Self. Dopo di chescj a son rivâts la racuelte acustiche Sgangogatt e il cuart disc Il Confine. A dan duncje vite ae etichete indipendente Folkstone Records, e cun chê a regjistrin il prin DVD live, Restano i Frammenti. E dopo al ven fûr Oltre…l’Abisso, che al viôt la colaborazion di Chris Dennis (ex Modena City Ramblers e Nomadi…) al violin e Fidel Fogaroli (ex Verdena) al piano. Rock e energjie pure a acompagnin tescj introspetîfs e autobiografics che a cjalin cuntun voli critic la societât presinte, contade ancje midiant des storiis di personaçs insolits che a àn lassât un segn.
Formazion: Lorenzo Marchesi – vôs; Roberta Rota – baghis, bombarde, vôs; Matteo Frigeni – baghis, ghironda, bombarde; Maurizio Cardullo – baghis, flauts e bouzouki irlandês, cittern, bombarde; Andrea Locatelli – baghis, bombarde, percussions; Silvia Bonino – arpe; Luca Bonometti – ghitaris; Federico Maffei – bas; Edoardo Sala – batarie e percussions.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text: Oferte Munte Dellach Im Drautal, rezervari Munte Dellach Im Drautal, Oferte , sejur Dellach Im, vacanta Dellach Im, sejururi Dellach Im, vacante Dellach Im, Oferte Dellach Im Drautal Drautal, Oferte Dellach Im Drautal Austria, oferte cazare Dellach Im Drautal, Oferte Dellach Im Drautal, oferte turistice in Dellach Im Drautal, Dellach Im Drautal 2022 - 2023, booking Dellach Im Drautal, cazare Dellach Im Drautal, cazare ieftina in Dellach Im Drautal, hotel Dellach Im Drautal 2022 - 2023, hotel in Dellach Im Drautal, hoteluri Dellach Im Drautal, rezervare Dellach Im Drautal, statiunea Dellach Im Drautal, Dellach Im Drautal turism, Oferte Munte 2022 - 2023 Dellach Im Drautal, oferte timpurii Munte 2022 - 2023 Dellach Im Drautal, First Minute Munte 2022 - 2023 Dellach Im Drautal Oferte Dellach Im Drautal decembrie, Oferte Dellach Im Drautal ianuarie, Oferte Dellach Im Drautal februarie, Oferte Dellach Im Drautal martie, Oferte Dellach Im Drautal aprilie, Oferte Dellach Im Drautal mai, Oferte Dellach Im Drautal iunie, Oferte Dellach Im Drautal iulie, Oferte Dellach Im Drautal august, .


text:
25 marzo 2013
Cemût che o viôt la Provincie
Jo o pensi che l'ent provinciâl al à di continuâ a esisti, ma al è evident che si à di pensâ a une gnove organizazion a nivel regjonâl.
O lassi un moment in bande lis cuistions tecnichis parcè che no ai voie di fâle masse lungje, ancje se inmò no mi àn convint su cemût che si pues gjavâ lis provinciis che a son previodudis tal titul V de Costituzion taliane: une riforme costituzionâl no je cussì imediade.
Ma tornant al pratic, o pensi che une miôr organizazion dai ents locâi e sedi pussibile. E su chest teme o soi dacuardi cu la idee che e viodarès di une bande la citât metropolitane di Triest e di chê altre il Friûl. Vêso presint il model di Trent e Bolzan? Chel!
Cheste struture no dome e cjatarès une fonde storiche dant une juste impostazion a la "convivence" fuarçade che e dure di passe 50 agns di dôs realtâts tant difarentis (chê furlane e chê triestine), ma e rispuindarès ancje a cuistions pratichis. Fin cumò o ai fevelât di "contignidôr", cumò provi a fevelâ dal "contignût": o soi convint che un ent di mieç tra comun e regjon al coventi par vê un interlocutôr istituzionâl a puartade di man: miôr decentrâ che acentrâ, parcè che Triest no je propit cussì dongje. Al è clâr che a la provincie i van delegâts une serie di podês e di risorsis par meti in vore la totalitât de ativitât aministrative di aree vaste: a la regjon, slizeride des funzions aministrativis, i varessin di restâ compits legjislatîfs e di rapuarts internazionâi, par esempli.
Jo le pensi cussì e o soi in sintonie ancje cul President Fontanini che le à plui voltisdeclarade.
Di ce che o volarès fâus scrivarai tai prossims dîs, cirint di esponi cussì il program pes Elezions provinciâls 2013 dulà che o soi pal Maf tal colegjo eletorâl n.20 di S.Denêl (comuns di Forgjarie, Maian,Ruvigne e S.Denêl).
Nessun commento:
Iscriviti a: Commenti sul post (Atom)


text:
Sabide
La Sabide al è il dì de setemane che al seguìs il vinars e al è seguît de domenie; il non al ven dal latin sabbatum, che al ven dal ebraic shabbath, la zornade dedicade a polsâ; intal mont roman Saturni dies, dì di Saturno, e chest non al fo mantignût par inglês; in Scandinavie la zornade si clame Lördag or Löverdag, non che al ven di laugr, viere peraule che al vûl dî bagn. Par furlan al è di gjenar feminîl e al è presint te tradizion ancje come Sante Sabide che seont il studiôs Gjlbert Pressac puarte dret a lis primis comunitâts cristianis che a vignaressin de tradizion judaiche cristiane alessandrine.
Sante Sabide, une sante imagjinarie de tradizion cristiane di Aquilee, si venerave in dut il Friûl, che forsit e ven de usance che une volte e jere in Friûl di celebrâ la sabide tant che zornade di fieste.
La origjin di chest cult e je ancjemò misteriose e lis ipotesis a son tantis: cualchidun al pense che si à di lâ a cirîle te vicinance de glesie primitive di Aquilee cul ebraisim e cu la glesie dal orient; altris impen a pensin a une derivazion dal paganisim; altris ancjemò a une origjin dute cristiane, dal cult de Madone. Dut câs, lis dedicazions a Sante Sabide a son deventadis daspò dedicazions ae Madone.
Intai paîs musulmans la Sabide e je la prime zornade de setemane, mentri par nô e je in gjenar la seste.
In Australie lis elezions a si tegnin di solit di sabide, in Gnove Zelande simpri in cheste zornade.


text:
Prime tape: Aquilee-Dael
Home Trois Troi Furlan Prime tape
descrizion
La prime tape Aquilee - Dael e je lungje 16 chilometris e mieç, si passe intun teritori di campagne cence cjatâ nissun disnivel.
De Basiliche di Aquilee si passe la Vie Sacre par rivâ a Munistîr, la frazion dongj; par stradis di campagne passant sul arzin dal flum Natisse si passe lis localitâts di Borc Sandrigo e Cjadisore.
Traviersade la statâl 14, si rive tal paîs di Parteulis par rivâ dopo doi chilometris a Dael.
Notiziis utilis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Lenghe gaeliche scozês
Il gaelic scozês (Gàidhlig) al è une lenghe che e fâs part dal grup Goidelic des Lenghis Celtichis. Chest al cjape dentri ancje l'irlandês e il manx. Al è distint dal ramaç britonic des lenghis celtichis, che al cjape dentri il galês, il cornic, e il breton. Scozês, manx e irlandese a derivin ducj dal irlandês antîc. Al di difûr de Scozie, cualchi volte al ven definît Scozês, un ûs che al è di assegnâ almancul a 1.500 agns indaûr. Il gaelic scozês nol varès di jessi confondût cul scot, parcè che fint dal secul XVI cun chest tiermin al è stat definît l’anglic des Tieris Bassis ("Lowlands"), che si à disvilupât a partî de forme nordiche dal prin inglês medi.
Il gaelic scozês al à vût une crisi intal '700 e intal '800 cuant che i inglês, dilunc des clearances, a àn improibît di fevelâlu. In cheste fase e je stade une vere pulizie etniche, caraterizade de espropriazion des tieris ai clans, la abolizion dai clans stes, la improibizion di fevelâ gaelic in public. Nissune tradizion no podeve jessi mantignude (nancje no si podeve sunâ la pive). La emigrazion in altris tieris e je stade in part sfuarçade. Cumò al è daûr a ripiâsi, massime in ambit academic.
Si fevelin variantis dal gaelic scozês ancje in Gnove Scozie, Canadà, in Gnove Zelande e in altris ex coloniis britanichis.


text:
Dopo dal Premi Epifanie consegnât a pre ‘Sef Cjargnel ai 5 di Zenâr a Tarcint di chest an, un altri nestri amì di al è stât premiât pal so impegn a pro de lenghe e de culture furlanis.
Si trate di pre Roman Michelot, plevan di Vilegnove di San Denêl e di Pignan di Ruvigne, za president e atuâl vicepresident di Patrie dal Friûl (la clape che e burìs fûr il nestri gjornâl) e colone storiche di Glesie Furlane, che ai 3 di Setembar dal 2016 li dal Cjistiel Darcjan, al à ricevût il Premi Merit Furlan rivât ae 33e edizion.
Cun lui a son stâts premiâts ancje il scritôr Roberto Ongaro di Maian, il compositôr Marco Maiero di Tresesin e l’imprenditôr Yvo Federico di Rivis Darcjan.
Tes motivazions che a àn puartât ae consegne dal premi a pre Roman si lei «La sô cognossince de identitât storiche e culturâl dal Friûl lu puarte a jessi chel ‘Pastôr che al à l’odôr des sôs pioris’ come che al à racomandât ancje Pape Francesc, un predi che nol dismentee di jessi om e simpri de bande de sô int; al à scombatût fin di zovin e al scombat in prime linie lis bataiis par dâ dignitât al popul furlan. In lui la ‘cuistion furlane’ no reste un principi ‘astrat’, ma si incjarne te cuotidianitât; pre Romano nol è il predi dal folclôr che al met a puest la cussience cuntune messe par furlan ‘ogni muart di pape’, ma il plevan des messis par furlan, dal cjant liturgjic, de dutrine di paîs di ogni dì: un predi che nol cjacare ‘di furlan’, ma ‘par furlan’». ❚
✒ Christian Romanini
Premi Merit Furlan a pre Roman Michelot............
Dopo dal Premi Epifanie consegnât a pre ‘Sef Cjargnel ai 5 di Zenâr a Tarcint di chest an, un altri nestri amì di al è stât premiât pal so impegn a pro de lenghe e de culture furlanis.


text:
> Premi San Simon 2020
“Al jere chel lʼodôr che chê buere strane i puartave cumò, lʼodôr dal mutriç di une cjanive plene di caratei cence vin e cence tapon, lʼodôr dal ingôs che ti voluce cuant che tu spietis alc di brut che di sigûr al rivarà, che no si pues sghindâlu.”
“E sì, lui lu cognosseve chel odôr.”
“Al è un scrit di umanitât profonde, che nol lasse nuie al sentimentalism o ae retoriche. Il risultât e je une vicende che e strissine il letôr de prime ae ultime pagjine, cu la fuarce di une tratazion psicologjiche dai personaçs une vore profonde e un finâl enigmatic che al lasse sturnîts.”
See the Sky About to Rain
Balade pai timps di ploie
Societât Filologjiche Furlane 2020
www.filologicafriulana.it
info@filologicafriulana.it
ISBN 978-88-7636-317-7
Si cjatilu:
Librarie de Societât Filologjiche Furlane
Vie Manin, 18 - Udin
“Plui indenant i compagns a son maglis coloradis fluscadis de brumacje. Un scjap di cocâi al dissegne unʼonde traviersant la strade. Po un lamp narançon al jentre te sô cjaldure. E dut al sucêt ta chel lamp.”
> Premi San Simon 2020
“Al jere chel lʼodôr che chê buere strane i puartave cumò, lʼodôr dal mutriç di une cjanive plene di caratei cence vin e cence tapon, lʼodôr dal ingôs che ti voluce cuant che tu spietis alc di brut che di sigûr al rivarà, che no si pues sghindâlu.”
“E sì, lui lu cognosseve chel odôr.”
“Al è un scrit di umanitât profonde, che nol lasse nuie al sentimentalism o ae retoriche. Il risultât e je une vicende che e strissine il letôr de prime ae ultime pagjine, cu la fuarce di une tratazion psicologjiche dai personaçs une vore profonde e un finâl enigmatic che al lasse sturnîts.”
Romanç
> Premi San Simon 2018
“Fallacara al cîr cui dêts il scatarel chʼal ten peât il tapon. Lu cjate. Lu mole. La Julie di Brusaferro si svicine là chʼal è Maresca. Fallacara al alce il tapon dal baûl de cinccent. Par un lamp al è come un vueit, un pont di timp fermât, blocât.”
“Po e rive la tonade tremende.”
“Romanç interessant, spieli e denunzie di une gjenerazion, chê dai agns ʼ70, che si fruçone in 4-5 storiis ingredeadis une cun chê altre. I personaçs a son dissegnâts cun cure, la lenghe furlane si displee in dutis lis sôs pussibilitâts sintatichis e lessicâls, e la division paragrafiche de conte e jude une vore a sclarî il plan di leture.”
Silvie te catedrâl di Taragone
Societât Filologjiche Furlane 2018
www.filologicafriulana.it
info@filologicafriulana.it
ISBN 978-88-7636-274-3
Si cjatilu:
Librarie de Societât Filologjiche Furlane
Vie Manin, 18 - Udin
“Silvie no scrîf. E je ferme sul cuader viert. E cjale la lûs chʼe jentre grise da lis ramis sporcjis dal barcon de cusine, e sbat sui mobii, si vistìs di un colôr di rose sflapide, sʼinvirgule cjapant sù cualchi at di maronit de puarte, e sclope intun nûl di gotis zalis traviers la lastre a fonts di butilie...”
> Premi San Simon 2018
“Fallacara al cîr cui dêts il scatarel chʼal ten peât il tapon. Lu cjate. Lu mole. La Julie di Brusaferro si svicine là chʼal è Maresca. Fallacara al alce il tapon dal baûl de cinccent. Par un lamp al è come un vueit, un pont di timp fermât, blocât.”
“Po e rive la tonade tremende.”
“Romanç interessant, spieli e denunzie di une gjenerazion, chê dai agns ʼ70, che si fruçone in 4-5 storiis ingredeadis une cun chê altre. I personaçs a son disegnâts cun cure, la lenghe furlane si displee in dutis lis sôs pussibilitâts sintatichis e lessicâls, e la division paragrafiche de conte e jude une vore a sclarî il plan di leture.”
Romanç
> Premi Zâl par furlan 2018
Une strane adozion
“Parcè mai mê mari vevie vût scrit chʼe dubitave chʼe fos stade une disgracie? E ce colpe vevie jê in dut chest? Une colpe cussì grande fin di dubitâ che il Signôr al podès perdonâle!”
“E po ce vevial di mostrâ chel cercli segnât ator de muse dal siôr di Santarosa?”
“Storie origjinâl, conte ben articolade, intosseade dai sens di colpe. E je golose la ricercje de veretât intor di un delit lontan tai agns, che ducj a crodevin une disgracie. Il finâl al lasse a bocje vierte.”
Une strane adozion
Zâl par furlan
Antologjiche 2019
Comun di Spilimberc
Quaderni Spilimberghesi n. 10
“E cussì o jerin ducj i trê, jo e mês sûrs, a passâ un par un i libris sglonfâts dal mutriç chʼa nasavin di freschin, plens di maglis scuris in ca e là; i cuaders di cualchi arlêf plui brâf, cussì vieris che lʼingjustri al jere aromai ranzit; i dissens di ogni sorte, cun dedichis stentadis a la mestre, chʼa pandevin la puaretât di chei canais; i pacs di fotografiis dibot dutis compagnis: la mestre e ducj i siei arlêfs, an par an. E po, sul ultin, chê fotografie.”
> Premi Zâl par furlan 2018
Une strane adozion
“Parcè mai mê mari vevie vût scrit chʼe dubitave chʼe fos stade une disgracie? E ce colpe vevie jê in dut chest? Une colpe cussì grande fin di dubitâ che il Signôr al podès perdonâle!”
“E po ce vevial di mostrâ chel cercli segnât ator de muse dal siôr di Santarosa?”
“Storie origjinâl, conte ben articolade, intosseade dai sens di colpe. E je golose la ricecrcje de veretât intor di un delit lontan tai agns, che ducj a crodevin une disgracie. Il finâl al lasse a bocje vierte.”
Conte
> Premi Vôs de Basse 2018
La fondazion
“Tal voglâ abàs, daûr des coltrinis dal barcon chʼal da su la strade, al reste straneât. Chê femine e je inmò li. E à durmît tal auto! Al è di îr di matine che si è puestade li sot. Ma ce vuelie? E à sunât il campanel almancul dîs voltis. Lui no i à viert, figurâsi!”
“Ma ce vuelie? Parcè ise li?”
“La lenghe, eficace te sô sobrietât, e cree sul imprin une atmosfere autunâl grise che te conclusion, invezit, si caraterize par elements luminôs e colorâts.”
La fondazion
Vôs de Basse
Societât Filologjiche Furlane 2020
Comun di San Zorç di Noiâr
www.filologicafriulana.it
info@filologicafriulana.it
ISBN 978-88-7636-341-2
Si cjatilu:
Librarie de Societât Filologjiche Furlane
Vie Manin, 18 - Udin
“Cuant chʼal vierç i scûrs, te matine adore, dute la Ledre e je taponade de fumate. Cualchi uciel neri al travane sburît il grisum par poiâsi sui ramaçs in face dal barcon de sô cusine. A voglin intor movint il cjavut a scats, cirint alc che nol è. Nol è nuie di vîf te citât grise.”
> Premi Vôs de Basse 2018
La fondazion
“Tal voglâ abàs, daûr des coltrinis dal barcon chʼal da su la strade, al reste straneât. Chê femine e je inmò li. E à durmît tal auto! Al è di îr di matine che si è puestade li sot. Ma ce vuelie? E à sunât il campanel almancul dîs voltis. Lui no i à viert, figurâsi!”
“Ma ce vuelie? Parcè ise li?”
“La lenghe, eficace te sô sobrietât, e cree sul imprin une atmosfere autunâl grise che te conclusion, invezit, si caraterize par elements luminôs e colorâts che a segnin la anime che si vierç a di une vision cuasi serene, anticipade dal «rai di soreli» che al salte fûr «framieç de fumate».”
Conte
> Premi Vôs de Basse 2017
Pauli Brustul
“Po dut si cidine. A dilunc. Un cidinôr chʼal comence a dâ intric: al pâr che nissun nol sepi cemût vignî fûr di chel truc.”
“E nancje un tren chʼal passi su la ferade, chʼal sarès un solêf.”
“La magjie dal zûc dal lamp e devente rabie e brame di podê... e chel al fâs nassi il riviel a risi de piel. Coerence di ritmi naratîf, di sielte lessicâl tal dialic e tes descrizions, te selezion dai events e dai personaçs.”
Pauli Brustul
Vôs de Basse
Societât Filologjiche Furlane 2020
Comun di San Zorç di Noiâr
www.filologicafriulana.it
info@filologicafriulana.it
ISBN 978-88-7636-341-2
Si cjatilu:
Librarie de Societât Filologjiche Furlane
Vie Manin, 18 - Udin
Omar, il piçul, al è sgobât par tiere; Liopolt di parsore i presse la schene cuntun
zenoli intant che i stuarç un braç par sù.
– Ti rindistu?
> Premi Vôs de Basse 2017
Pauli Brustul
“Po dut si cidine. A dilunc. Un cidinôr chʼal comence a dâ intric: al pâr che nissun nol sepi cemût vignî fûr di chel truc. E nancje un tren chʼal passi su la ferade, chʼal sarès un solêf.”
“Un cjan al tache a baulâ lontan, cricant chel veri cantesemât chʼal fermave la vite.”
“La magjie dal zûc dal lamp e devente rabie e brame di podê... e chel al fâs nassi il riviel a risi de piel. Coerence di ritmi naratîf, di sielte lessicâl tal dialic e tes descrizions, te selezion dai events e dai personaçs.”
Conte
> Premi San Simon 2016
“Su la jentrade de ore brune, cu la sere chʼe treme sul pêl da lʼaghe za scure, un moç al impie lis falis sul gavon dal burcjo. La barcje e je jentrade tal Stele, a Maran, za fa dôs oris, e cumò e va sù planchin, cuntune vele sole, a pope, che dome a sprocs e cjape la folade di un vint strac e balarin.”
“Ma i marinârs che le menin a son navigâts: a cognossin il so mistîr.”
“Al è un scrivi madûr, no dome pes peraulis: lis descrizions di lûcs e di atmosferis a respirin poesie e realisim, e a fasin capî che il furlan al è doprât cun naturalece, dopo scolte di regulis, leturis e ricercje.”
Plaidarts
Un lunari di vitis comedadis
Societât Filologjiche Furlane 2018
www.filologicafriulana.it
info@filologicafriulana.it
ISBN 978-88-7636-248-4
Si cjatilu:
Librarie de Societât Filologjiche Furlane
Vie Manin, 18 - Udin
“O soi jevât sù a colp. Lʼombrene dal pedâl dal supiç e veve la
fate di un dêt indis. Al pontave dret la spice dal San Simeon che tal amont al tremave a planc,
come che si sgrisulàs di frêt.
Cul grant cjalt chʼal jere, e veve dit siore Nerine.”
> Premi San Simon 2016
“Su la jentrade de ore brune, cu la sere chʼe treme sul pêl da lʼaghe za scure, un moç al impie lis falis sul gavon dal burcjo. La barcje e je jentrade tal Stele, a Maran, za fa dôs oris, e cumò e va sù planchin, cuntune vele sole, a pope, che dome a sprocs e cjape la folade di un vint strac e balarin.”
“Ma i marinârs che le menin a son navigâts: a cognossin il so mistîr.”
“Al è un scrivi madûr, no dome pes peraulis: lis descrizions di lûcs e di atmosferis a respirin poesie e realisim, e a fasin capî che il furlan al è doprât cun naturalece, dopo scolte di regulis, leturis e ricercje. Lenghe buine di indagâ la nature, i lûcs, lis pleis da l’anime, fin dentri, om e femine.”
Contis
> Segnalazion de jurie dal Premi Zâl par furlan 2016
Il solt di Arlunc
“Al jere alc che nol tornave. Plui chʼo voglavi chê sene plui o usmavi alc chʼal scarabotave. Ma o jeri masse fogât par rivâ a pensâ sclet.”
“Lʼarcheolic Marzi Barison al è il gnûf diretôr dal grop di ricercje di Triest, impegnât a tirâ fûr une preziose sepulture a San Canzian. Cuant che si vierç la tombe, ducj a àn a clâr che e je une discuvierte sensazionâl: trê scarsanai di ete romane, salacor i trê fradis Canzians marturizâts... Ma la presince di une piçule monede dal 1280 e staronze lʼimpuartance dal aveniment. Un sabotaç? Par man di cui? Dal vieli diretôr Alberti? O dai coleghis Bonfiglio e Sal? Un zâl archeologjic, chʼal zire intor di une monede de Ete di Mieç.”
Il solt di Arlunc
Zâl par furlan
Antologjiche 2019
Comun di Spilimberc
Quaderni Spilimberghesi n. 10
“Mi tocjave a me lʼonôr di dismontâ par prin te tombe, si ben che par un marilamp Bonfiglio al ves vût chê di stratignîmi par un braç, no usât dal dut a la mê gnove part di sorestant. Un detai che sul moment no marcai. O passai il scovet su chei vues antîcs; lu fasei cun dute cerimonie, puartant a vîf ce chʼal restave di oms vivûts tant timp prin di nô.”
> Segnalazion de jurie dal Premi Zâl par furlan 2016
Il solt di Arlunc
“Al jere alc che nol tornave. Plui chʼo voglavi chê sene plui o usmavi alc chʼal scarabotave. Ma o jeri masse fogât par rivâ a pensâ sclet.”
“Lʼarcheolic Marzi Barison al è il gnûf diretôr dal grop di ricercje di Triest, impegnât a tirâ fûr une preziose sepulture a San Canzian. Cuant che si vierç la tombe, ducj a àn a clâr che e je une discuvierte sensazionâl: trê scarsanai di ete romane, salacor i trê fradis Canzians marturizâts... Ma la presince di une piçule monede dal 1280 e staronze lʼimpuartance dal aveniment. Un sabotaç? Par man di cui? Dal vieli diretôr Alberti? O dai coleghis Bonfiglio e Sal? Un zâl archeologjic, chʼal zire intor di une monede de Ete di Mieç.”
Conte
> Segnalazion de jurie dal Premi San Simon 2015
“Al varès vût di finî alc in chê gnot, alc començât tant timp prin. Ma no simpri i plans a deventin come che si volarès. Come chʼal volarès chel che ju à metûts jù.”
“Mi rosee a ret de schene
là chʼe je la prime ombrene”
“1647, 1828, 1976: la dì dai 6 di Mai e torne simpri fûr cuant che si fevele des mumiis di Vençon, e ogni trat al pâr chʼe puarti alc di mâl. Ma ise dome une coincidence o isal daûr alc di misteriôs? Parcè di dut un trop di mumiis tiradis fûr prime dal Votcent a ʼnd è restade nome che une? E massime: cui ise cheste che ducj a àn imparât a cognossile tant che «il buinç»?”
Il buinç
Un misteri di Vençon
Clape Culturâl Aquilee 2015
Volum esaurît
“Fûr di dut chel nûl di polvar garp, che al saveve di ruscli e di sanc, une ombre scure,
come di om vistût cuntun tabâr, e passà daprûf des maseriis dal Batisteri di San Micjêl. Come par controlâ.
E slargjà i braçs, par voluçâsi miôr, e par un lamp al parè che e ves displeadis lis alis. E rivà altre int, e
la ombre si sfantà.
Al jere il sîs di Mai. E al jere di joibe. No si podeve figurâ di no savêlu.”
> Segnalazion de jurie dal Premi San Simon 2015
“Al varès vût di finî alc in chê gnot, alc començât tant timp prin. Ma no simpri i plans a deventin come che si volarès. Come chʼal volarès chel che ju à metûts jù.”
“Mi rosee a ret de schene
là chʼe je la prime ombrene”
“1647, 1828, 1976: la dì dai 6 di Mai e torne simpri fûr cuant che si fevele des mumiis di Vençon, e ogni trat al pâr chʼe puarti alc di mâl. Ma ise dome une coincidence o isal daûr alc di misteriôs? Parcè di dut un trop di mumiis tiradis fûr prime dal Votcent a ʼnd è restade nome che une? E massime: cui ise cheste che ducj a àn imparât a cognossile tant che «il buinç»? Chescj misteris al cîr di dislidi Francesc dai Stringârs, student di medisine di Padue, cuant chʼal rive a Vençon come jutori dal soremestri Marcolin.”
Romanç
Cussì sul scurî de dì di Tomuç
Cantata in Re minôr par vôs e orchestre
Gjavade fûr dal romanç di Gianluca Franco
Re Ricard in Friûl
Al è un fat di veretât che il re inglês Ricard Cûr di Lion al à scjavaçât fûr par fûr il Friûl par tornâ tal so Paîs,
daspò finide malementri la Tierce Crosade, la «Crosade dai Trê Rês».
Culì il cont di Gurize Mainard lu scorsenà fin che al rivà adore di dâi la gafe e di menâlu in cjadenis te Gjermanie.
Par vêlu indaûr, tal ultin, la Anglie e scugnì paiâ un riscat cussì grant che dute la sô economie e sdramassà.
La «Cantata in re minôr par vôs e orchestre» e je la conte in musiche di cheste storie.
Jerusalem / Sunsûrs e profeziis
Il timp dal content / Il slas da la Aquitanie
Il naufragji / Sorevivûts, cjavai e pavons
Tes tieris di Aquilee / Lʼingôs dal re
Gofrêt di Hohenstaufen / Patriarcjis, papis e scomunichis
Mainart di Guriza / Intun broili, un frut, suntun cocolâr
Tal bosc di Sedean / Une vite vedrane
Il Forum Julii / Cemût che si pues doprâ un mussulin
Il tradiment / Lʼestri dal cjalderâr
La nêf / Storie di une cature
Rine / Se tu fossis culì
Jerusalem / Sunsûrs e profeziis
Il timp dal content / Il slas da la Aquitanie
Il naufragji / Sorevivûts, cjavai e pavons
Tes tieris di Aquilee / Lʼingôs dal re
Gofrêt di Hohenstaufen / Patriarcjis, papis e scomunichis
Mainart di Guriza / Intun broili, un frut, suntun cocolâr
Tal bosc di Sedean / Une vite vedrane
Il Forum Julii / Cemût che si pues doprâ un mussulin
Il tradiment / Lʼestri dal cjalderâr
La nêf / Storie di une cature
Rine / Se tu fossis culì
Cantata
> Segnalazion de jurie dal Premi San Simon 2011
“Al jere lʼamont de seste dì dal mês di Tomuç. Sul spieli vualîf dal mâr al larc de grande citât di Aquilee, une batane basse, cun dîs oms parsore, e vongolave malsigure, cirint la jentrade dal cjanâl chʼal menave te citât.”
“Denant vie grancj nûi di fum neri, stonfâts di cinise, a stevin in çancis su la prime tiere e a platavin la citât e il so tor, confusionant i navigants.”
“Re Ricard Cûr di Lion al scjavacie il Friûl fûr par fûr par tornâ tal so Paîs daspò finide malementri la Tierce Crosade. Ma ce isal sucedût pardabon in Friûl su la Sierade dal 1192?”
Re Ricard in Friûl
Da lis trichis cul Saladin
a lis grifis dal Cont di Gurize
Clape Culturâl Aquilee 2012
Dôs edizions / Volum esaurît
”Al jere di cualchi timp in ca che a Rine i pareve che Dolfo le cjalàs intune maniere gnove, che jê no jere in câs di capî e di motivâ. A vevin zuiât dongjelaltris di cuant ch’a jerin frutins, ch’a vevin lis cjasis che si fasevin fûr sul stes bearç e li i fruts a fasevin dispès zornade. Jê e veve simpri pensât a lui tant che a un dai siei fradis, metipen come a Milio ch’al veve i siei stes agns, ma di cuant che jê e veve començât a vê il mâl solit, lui al jere mudât.”
> Segnalazion de jurie dal Premi San Simon 2011
“Al jere lʼamont de seste dì dal mês di Tomuç. Sul spieli vualîf dal mâr al larc de grande citât di Aquilee, une batane basse, cun dîs oms parsore, e vongolave malsigure, cirint la jentrade dal cjanâl chʼal menave te citât.”
“Denant vie grancj nûi di fum neri, stonfâts di cinise, a stevin in çancis su la prime tiere e a platavin la citât e il so tor, confusionant i navigants.”
“Re Ricard Cûr di Lion al scjavacie il Friûl fûr par fûr par tornâ tal so Paîs daspò finide malementri la Tierce Crosade. Ma ce isal sucedût pardabon in Friûl su la Sierade dal 1192?”
Romanç
Gianluca Franco al è nassût a Gurize tal 1969 e di simpri al vîf a Capriva. Su sburt
e sot de vuide di Gianni Nazzi al à scrit il so prin romanç Re Ricard in Friûl,
publicât po de Clape Culturâl Aquilee (2012). Cul stes editôr al à publicât ancje il romanç
Il buinç (2015), e po cu la Societât Filologjiche Furlane la racuelte di contis
Plaidarts (Premi San Simon 2016) e i romançs Silvie te Catedrâl
di Taragone (Premi San Simon 2018) e See the Sky About to Rain / Balade pai timps di
ploie (Premi San Simon 2020).
Cu lis contis al à vinçût ancje i concors Vôs de Basse e Zâl par furlan.
Dal prin romanç al à gjavât fûr, dutun cul compositôr Fabio Rivolt, la cantata in re minôr par vôs e orchestre Cussì sul scurî de dì di Tomuç ch’e à vût il premi dal public tal concors Premi Friûl 2013.
Gianluca Franco al è nassût a Gurize tal 1969 e di simpri al vîf a Capriva. Su sburt
e sot de vuide di Gianni Nazzi al à scrit il so prin romanç Re Ricard in Friûl,
publicât po de Clape Culturâl Aquilee (2012). Cul stes editôr al à publicât ancje il romanç
Il buinç (2015), e po cu la Societât Filologjiche Furlane la racuelte di contis
Plaidarts (Premi San Simon 2016) e i romançs Silvie te Catedrâl
di Taragone (Premi San Simon 2018) e See the Sky About to Rain / Balade pai timps di
ploie (Premi San Simon 2020).
Cu lis contis al à vinçût ancje i concors Vôs de Basse e Zâl par furlan. Dal prin romanç al à gjavât fûr, dutun cul compositôr Fabio Rivolt, la cantata in re minôr par vôs e orchestre Cussì sul scurî de dì di Tomuç ch’e à vût il premi dal public tal concors Premi Friûl 2013.
Biografie


text:
A Triest al è une sorte di tabù, un afâr seri che al è miôr lassâlu taponât tai scansei dai archivis. Fûr che cualchi studiôs, in dì di vuê pôcs triestins a san che, fintremai a un pâr di secui za fa (o forsit dome uns cent agns indaûr), intal cjâf lûc de regjon si fevelave un dialet dal furlan, clamât tergjestin. Un lengaç retoromanç imparintât cul ladin e cul furlan, che al pandeve une continuitât gjeografiche e linguistiche cul Friûl. Stes discors pal muglisan, disparît cualchi an prime o dopo dal tergjestin.
CONTINUITÂT LADINE?_ Al pâr duncje che fin a uns dusinte agns indaûr e fos esistude une fasse sul mâr Adriatic li che si fevelave un lengaç di divignince retoromance, une sorte di sprolungjament viers Soreli jevât de aree furlanofone, che al podarès jessi rivât fintremai ae cueste istriane setentrionâl (Cjaudistrie e dulintor). Tal so De vulgari eloquentia, il stes Dante, metint adun furlans e istrians, al scrivè: «Post hos aquilegienses et Ystrianos cribremus, qui Ces fas-tu? crudeliter accentuando eructuant» («E po cjalìn ben Aquileiês e Istrians, che a pronuncin Ce fastu? in maniere une vore ruspie»). Stant cussì lis robis, si pues imagjinâ un continuum linguistic ladin che al partive da pît des Alps de Svuizare par rivâ al mâr de Istrie.
LA FIN INTAL VOTCENT_ Cheste situazion e le al mancul tal Votcent, cuant che a Triest il dialet venit al cjapà il puest dal vieli tergjestin par vie che la citât juliane, deventade “puart franc” dal Imperi dai Asburcs tal 1719, e viodè cressi di bot la sô popolazion fin a 200 mil abitants. La fuarte imigrazion e puartà ae sostituzion dal lengaç fevelât di secui cuntune fevele di gjenar venit, no cate che Triest no sedi mai stade sot de Republiche di Sant Marc. Dut câs, il tergjestin al fo inmò doprât di bande des fameis nobilis de citât, o ben di chês che ur disevis lis Tredis fameis, fintremai ae fin dal Votcent. Stant però a une scuvierte resinte dal studiôs triestin Pavle Merkù, te perifarie de citât une uniche famee contadine e varès doprât il tergjestin fin a pôcs agns prin de Prime vuere mondiâl. Tal 1889 invezit al murì Josef de Jurco, la ultime persone a fevelâ par muglisan.
AL CRIC… O IL TERGJESTIN_ Di uns dîs agns in ca il tergjestin al è tornât in vite graziis a Ivan Crico, poete e artist di Pieris, che al à a pene burît fûr la sô racuelte De arzènt zù (Di arint discomparît) pal Istitût Julian di Storie, Culture e Documentazion di Triest. In dut a son vincj poemis cun test talian a flanc. Il mert di Crico al è chel di vêi dât di gnûf vôs a cheste antighe variant dal furlan, midiant di une preziose opare di memorie storiche.
Alessio Potocco
SPECIÂL. Tergjestin, il ladin di… Triest............
A Triest al è une sorte di tabù, un afâr seri che al è miôr lassâlu taponât tai scansei dai archivis. Fûr che cualchi studiôs, in dì di vuê pôcs triestins a san che, fintremai a un pâr di secui za fa (o forsit dome uns cent agns indaûr), intal cjâf lûc de regjon si fevelave un dialet dal furlan, clamât tergjestin. Un lengaç retoromanç imparintât cul ladin e cul furlan, che al pandeve une continuitât gjeografiche e linguistiche cul Friûl. Stes discors pal muglisan, disparît cualchi an prime o dopo dal tergjestin.


text:
01 novembre 2008
La coce dai nuviçs
4 commenti:
- thermonuke ha detto...
-
Quiz de domenie: prove di inteligjence pratiche e di vision strategjche.
Chest articul che o met achi lu ai cjatat sul diari di Tosoni,ve chi el link.
Viodin cui che al rive prin a capi ce analogje che o volevi rindi evident.
(Mi scusi cule coçe artistiche pal "fur tema")
450 mil euros par un cafè
Il Comun di Sedean al spint un voli dal cjâf par fâ sù un maneç par cjavai: ma
no ducj te piçule frazion di Sant Laurinç a presein la iniziative.
In gjenar, lis frazions di ducj i comuns a si lamentin di jessi trascuradis: “Pal centri si cjatin simpri i bêçs, par nô invezi...” Dal sigûr no podaran dî chel istès i abitants de frazion di Sant Laurinç in comun di
Sedean. Ancje se la frazion e rapresente, cui siei 500 abitants, mancul di un setim dal intîr teritori
comunâl, chei dal Comun
le àn cjolte a benvolê e a
son daûr a trasformâle,
intal zîr di cualchi an, intun
piçul paradîs des ativitât
culturâls e sportivis.
Par tacâ a àn metût man al restaur
e ae conservazion di cuatri
edificis par dâur ai 500, dai lûcs di
agregazion publiche. I solits peteçons
a van atôr a disi che i spazis
a son pôc doprâts, tant che a coventaressin
bielzà, daspò di nancje
doi agns, dai intervents di manutenzion
propit parvie che i edificis a
son simpri vueits. Cualchidun di
chei che a van a ciri il pêl tal ûf si è
inacuarzût che la puarte di un dai
edificis si vierç al incontrari. Va tu
a fâur capî lis normis anti fûc.
Ma al è dificil contentâ ducj. Ai
peteçons no ur va ben nancje il
moderni boçodrom: “Al è simpri
desert!”
E la strade di racuardi cu la viabilitât
dal comun: nol passe mai nissun,
e je simpri plene di jerbe, come
dal rest l’itinerari cicloturistic che
al veve di jessi il pont di fuarce dal
turisim dal Friûl di Mieç e dulà che
nol passe mai nissun.
Par fortune, i peteçs no j àn fat
passâ ai aministradôrs ni l’amôr par
Sant Laurinç ni la voie di inricjîlu
cun altris oparis meretoriis. Par
mostrâ cetant che i tegnin ai 500
de piçule frazion, chei dal Comun
a sono rivâts parfin a indebitâsi: tant
che a àn bielza vût une cridade de
Cort dai conts regjonâl.
La ultime zoie che a vuelin regalâi
ae frazionute e je adiriture un maneç
(maneggio): cost, 450 mil euros.
I solits refrataris a àn subit tirât
fûr la solite naine: “Bêçs
straçâts, viodarês che nol larà nissun”.
Ma il Comun nol à volût sintî
resons. Il maneç al funzionarà a la
grande. Nol sarà un maneç cualsisedi:
dentri si fasarà parfin la ipoterapie.
Cui le fasaraie? Cui che al
volarà al podarà simpri frecuentâ
un cors. E po, al è dome la prime
piere di un progjet plui ambiziôs: si
pense bielza di completâlu cuntune
ipovie. I bêçs? Intun mût o in chel
altri, si cjataràn.
Cui tegnaraial sù dut chest davoi
di robe? E je bielzà stade cjatade
une associazion che e garantìs il
risultât. Si clame “Giacche verdi”
e e à parfint un sît internet. Ma dai!
Lis critichis a àn di vêur fat sivilâ
lis orêlis, però, parcè che lis voris a
son tacadis tal cidin e, mês daspò,
nol è nancje stât picjât il cartel di
leç dal inizi dai lavôrs. Il progjet al
è stât inricjît cuntun cjamput di zûc
e un parc. Ma nancje chest i è lât
ben ai peteçons: “Un altri cjamput?”
a disin “ma se li tacât a’nd è
bielzà un”. Tra lis altris, a zontin, i
siei rescj sdramassâts a puedin viodiju
ducj.
Dai vuê dai doman, i critics a son
rivâts a otignî une assemblee publiche
dulà che a àn pandût il lôr
marum. Cui laraiâl tal maneç? Cetans
i scuegnaraial spindi par mondâ
il puest des jerbatis che, garantît,
a cressaran come che a cressin in dutis lis altris oparis publichis
de frazion. Isal il câs, cui timps
grivis che a corin, di spindi tancj
bêçs par oparis di utilitât cussì
dubie?
Par fortune che i aministradôrs a
àn la piel dure e no si fasin smontâ
tant facilmentri. Il rapresentant dal
Comun inte assemblee al à rispuindût
che no si pues ipotecâ l’avignî:
“Cuissà? Chest maneç al podarès
puartâ dai beneficis ancje ae popolazion
de frazion: cualchidun in
plui al vignarà dal sigûr a cjoli un
cafè tal bar”.
Cjâr il gno cafè
- 2/11/08 16:28
- thermonuke ha detto...
-
E posto che mi risulte che tu sedis inmo dentri tal ANCI, viot se tu as alc di dimi ancje su chest in termin di vision strategjiche:
Ma quale federalismo fiscale? Ai Comuni manca almeno un miliardo e mezzo di euro per chiudere i propri bilanci. E si tratta di denari che il Governo non ha ancora trasferito. Il grido d’allarme è stato lanciato ieri dal presidente dell’Anci e sindaco di Firenze, Leonardo Domenici. Lo riferisce “Il Sole-24Ore”. La mancata approvazione nell’ultimo consiglio dei ministri di un decreto dell’Interno che correva ai ripari ha riaperto il problema in tutta la sua drammaticità: “Senza un correttivo immediato - ha spiegato Domenici - i Comuni rischiano il fallimento”. Al momento manca la certezza della tranche dei trasferimenti previsti entro il 30 ottobre, bloccati a Roma per mancanza di copertura finanziaria. Se così fosse i “buchi” nei conti delle amministrazioni locali sarebbero voragini. Al bilancio del Comune di Roma mancherebbero almeno 50 milioni, altrettanti a Napoli; un po’ meno a Milano (40 milioni) e a Torino (26 milioni). Insomma all’appello mancherebbe più o meno “una cifra pari al 25% del fondo ordinario, senza la quale mantenere i bilanci in pareggio è impresa difficile”. In questo clima diventa arduo anche un confronto “sereno” sul federalismo fiscale. E i Comuni “torneranno alla carica sulla richiesta di definire un’entrata autonoma e di avere un rapporto diretto con lo Stato nel gioco delle perequazioni, senza passare dalle Regioni”.
- 2/11/08 16:33
- thermonuke ha detto...
-
Nie ah no tu induvinis.... mi sa che devin veti vuiscjat par ben par no pode nancje di une peraule sul argoment.... ma forsit dome no tu as induvinat e jo soi malicios...
- 3/11/08 22:46
- thermonuke ha detto...
-
No no, ti an dat ju propit fuart...
- 5/11/08 20:03


text:
Ator pes peraulis
Tachin cun RITMO!
Che però, vignint dal grêc rithmos, te forme furlane corete al è RITMI.
Cheste forme culte e va ben se si fevele di fenomens di fisiche, ma in altris situazions o podìn ancje cirî altris soluzions, ve ca cualchi esempli:
ANDE: E je une conte cuntune ande in cressi che e cjape il letôr.
BOT: I doi bûs a levin indevant simpri cun chel bot (citant la grande scritore Maria Forte).
PAS: Cjaminâ cun pas svelt.
PONT: Di rive in sù si à di cjapâ un pont e lâ dilunc cun chel, che se no si strachisi e vonde (cemût che nus segnale l’amì Sandri Pian).
UCE: Il lavôr al va indevant di buine uce.
E se cualchidun a ‘nd à altris che lis zonti tai coments!
di Sandri Carrozzo


text:
#10 – La cjase dal Bonoròs
Cemût?… Dut in sest?… Vuê, a sun di conseis dal gno agjent stampe o ai di lâ in face dai miei fans te Tiere , par vie di resints scandui di marcjât: a son un grum.
Jelena mi a conseât di fâmi viodi tant che une figure dongje di lôr, comude, vicin, di cjase, impen di un tâl temibil e lontan di ducj e di dut.
Cussì o ai decidût di descrivi la mê cjase dal didentri, contâ cemût che e je une zornade tal Infier, che nol è chel Infier secont lis lezions di storie: chês a son dome rapresentazions de invidie dal om, no, la mê cjase al è un sît ninin, che al plâs a ducj chei che lu visitin.
Impen di chel cjalt scjafoiaç che al fruie il cuarp secont lis storiis, lis mês cjamaris a son dutis refrigjeradis, mantignudis dilunc vie Unvier e Istât intune temperadure di confuart di 23° C, sì che duncje i miei ospits a puedin polsâ sparniçâts ben planchin tes poltronis intant che a son classificâts.
Daspò de classifiche, lôr a passin inte Cjamaris des Deliziis, dulà che a restin fin che o ai il timp di cognossiu di persone: cheste cognossince e je fondamentâl parcè che si jo ju cjati interessants, in maniere inteletuâl, lôr a puedin restâ là sine die… o sin che jo o mi stufi di veiu.
Ancjemò vuê a son là: il Alighieri (il gno prin consulent de Aministrazion), un o doi Borgias, un tal Machiavelli e int dal gjenar. Un grum di altris nus àn lassât cence lis gaudiis e i dolôrs de vite tant che Mugabe, Castro, Chavez e Hitler.
Chescj a son stâts butâts fûr, cence pinsîrâ, intes Cjamaris des Pinitincis, dulà che a vegnin cjastiâts cun films cence polse, di oms in brasilianis cu lis cjalcis, e mafiôs vistûts cun gjachetis di corean blanc. Par inzornament dai timps, e ancje par imponiu une punizion in grant, pôc timp indaûr o vin metût peliculis di oms piçuluts e gras vistûts cun braghessis similis alSignôr Gru (chupines) e une schirie di films di cûi di Kardashians vistudis cun animâi – print… lu clamìn: cjastì par riviel.
Par motîfs cognossûts di ducj o ai di puartâ chest opuscul sul finâl: si sintìn in curt!
Il Boboròs.
di ###
#12


text:
Il 14 di Fevrâr dal 1815, la vuaite de Notre-Dame de la Garde e segnalà la nâf a trê arbui il Pharaon, che e vignive di Smirne, Triest e Napoli.
Come par solit, un pilot di litorâl al partì subit dal puart, al rasintà il cjistiel di If, e al le a bordâ la nâf jenfri il cap di Morgion e la isule di Rion.
Dal moment, ancjemò come par solit, la plateforme dal fuart San Zuan si veve jemplade di curiôs; par vie che al è simpri un grant moment a Marsilie la vignude di un bastiment, massime cuant che chest bastiment, tant che il Pharaon, al è stât fat sù, armât, sistemât intai cantîrs de viele Phocée e il so paron al è un armadôr de citât.
Intant il bastiment al vignive indevant; al veve ben superât il stret che cualchi scosse vulcaniche e à sgjavât jenfri la isule di Calasareigne e la isule di Jaros; al veve dopleât Pomègue, e al vignive indevant sot des sôs trê velis di cabie, dal so grant floc e dal so mezan, ma cussì a lent e cuntune ande cussì suturne, che i curiôs, cun chel istint che al vualme une disgracie, si domandavin cuâl incident che al podeve sei sucedût su la nâf. Pidimancul i esperts de navigazion a ametevin che se un incident al jere sucedût, nol podeve sei al bastiment stes, par vie che al vignive indevant in dutis lis cundizions di une nâf perfetementri guviernade: la sô ancure e jere in muel, i siei tirants di bomprès dismolâts; e dongje dal pilot, che si prontave par direzi il Pharaon traviers la jentrade strente dal puart di Marsilie, al jere un zovin cul fâ imburît e cul voli atîf che al vualmave ogni moviment de nâf e che al ripeteve ogni ordin dal pilot.
La malcuietece lizere che e svoletave su la int e veve tocjât in maniere particolâr un dai spetatôrs su la splanade di San Zuan, tant a dî che nol podè spietâ che il bastiment al jentràs intal puart; al saltà dentri intune piçule barcje e al ordenà di remâ incuintri al Pharaon, che al rivà a tocjâ in rimpet de voltade de Réserve.
Viodint rivâ chel om, il zovin marinâr al lassà il so puest dongje dal pilot, e al vignì, cul cjapiel in man, a poiâsi su la muraie dal bastiment. ❚
(Traduzion di Laurin Zuan Nardin)
___________________
Il libri e l’autôr
Di Alexander Dumas, forsit no ducj a san, che a ‘nd è doi: pari e fi. E dal prin, chel che al à scrit il Il Cont di Montecristo, o podìn dî che al à vude une vite (1802-1870) une vore plene e ferbinte. Al jere fi di un mulat, che al veve cjapât il non de mari haitiane, femine “di massarie” (du mas). Al è stât puar e ancje siôr; al à vût scrit centenârs di libris, sedi romançs, che di teatri, che oparis storichis, e al faseve di mistîr il scritôr in maniere une vore moderne, cun tant di staff di dipendents che al scriveve par lui. Ma a lui, forsit, cundut che si pues dî che la sô scriture e je ogni tant ripetitive, o vin di dîsi graciis pes oparis a pontadis in dì di vuê. Propit cun chest romanç jessût tra il 1844 e il 1846, al fevele di injustiziis, di svindic e di perdon (ancje se cualchidun al dîs che no lu vedi scrit lui), Dumas al à nobilitât il feuilleton, romanç a pontadis dât fûr cuntune riviste o un gjornâl. ❚
____________________
Il tradutôr
Laurin Zuan Nardin al vîf a Sant Vît de Tor, paîs dulà che al è nassût intal 1951. Une vite intal mont de scuele: arlêf, insegnant, dirigjent scolastic fin ae pension. La sbisie di scrivi le à simpri vude, ma si è ingriviade intai ultins agns: sîs racueltis di poesiis, une conte lungje, dramis par teatri e v.i. Dut par furlan, si capìs. E al à fintremai vût cualchi ricognossiment e cualchi premi. Par talian al à vût publicâts studis lessicologjics sui dialets de Italie e in particolâr sul grant poete romanesc Josef Joachin Belli (1791-1863). Di uns cuindis agns in ca, al cure la pagjine des recensions leterariis dal mensîl La Patrie dal Friûl. Al à vût scrit ancje pe Panarie, par Sot la Nape, Alsa, Gnovis Pagjinis furlanis, Il Nuovo Friuli. ❚
✒ par cure di Raffaele Serafini e Dree Venier
SCOMENCÂTS PAR FURLAN. “Il Cont di Montecristo” di Alexander Dumas............
Il 14 di Fevrâr dal 1815, la vuaite de Notre-Dame de la Garde e segnalà la nâf a trê arbui il Pharaon, che e vignive di Smirne, Triest e Napoli.


text:
De Vichipedie, la enciclopedie libare dute in marilenghe.
Cheste vôs al è un , che al è stât juste scomençât e al conten dome pocjis informazions aboç
.
Se tu puedis,
zonte alc cumò
e judinus a fâle deventâ simpri miôr seguint lis
convenzions de Vichipedie
. Par vê une liste complete da lis vôs in cheste condizion, cjale la rispetive
categorie
. Graziis di cûr!
Bielorussie Informazions Nomenance Pэcпyблika Бeлapycb Pecпyблиka Бeлapycb Respublika Bjelarus' Lenghe ufiziâl bielorus, rus, plui altris a nivel regjonâl Capitâl Minsk Politiche Forme di guvier Republiche presidenziâl Cjâf dal stât Aleksandr Lukašenko Cjâf dal guvier Syarhey Rumas Indipendence Dall' URSS 27 di lui 1990 (declarate), 25 di avo 1991 (riconossute) 25 di dicembar 1991 (complete) Jentrade inte ONU 24 di Otubar 1945 Gjeografie Continent Europe Fûs orari UTC +3 Superficie Superficie Totâl 207.600 Intal mont 84° % di aghe basse% Popolazion Popolazion totâl 9.595.421 ab. Intal mont 87° Densitât 46 ab./km2 Economie Monede Rubli bielorus Consum energjie kWh/ab. Domini di prin nivel .by Prefìs tel. internazionâl +375 Plache automobilistiche BY Imni nazionâl My Belarusy Fieste nazionâl 3 di lui
La
Bielorussie ( in bielorus Бeлapýcb, Bjelarus , in rus Бeлopýccия, Bjelorussija), clamate ancje Russie Blanche, al è un stat (207.600 km², 9.595.421 abitants al 1º di avò 2012, capital Minsk) dell' Europe orientâl.
A
ovest al à la Polonie e la Lituanie, a est la Russie, a sud l' Ucraine e a nord con la Letonie; al è un stat cence maris.
Lis lenghis ufiziâls son il
bielorus e il rus dal 1995.


text:
Al jere stât comprât par completâ il vistît di nuviç, al jere un biel cjapiel, grîs, che al sta su dut, di feltri cuntune biele curdele. Dopo lis gnocis al vignive metût dome par lâ a messe, par dut il timp al restave poiât sul banc. Dopo messe, par un tai o une partide di cjartis al lave in ostarie. [...]
Tag: Silvana Zanella
Duncje, barbe Toni al veve un fradi che si clamave Gjovanin. Cuant che Gjovanin al è stât clamât a fâ il soldât, lu àn mandât a fâ la vuere in Russie, la ultime vuere, si capìs. La Russie al è un puest lontan lontan, là che la nêf e dure cuasi dut l’an. Chel puar frut, cuant che al podeve [...]


text:
“No tal caratar, ma tal mût di vivi, di un pôc in cà, Saveri al jere cambiât. Un grum di pizzulis robis, che une volte no lu varessin interessât, cumò i pareve ch’a’ vessin une grande impuartanze. A chês grandis, come il lavôr, la cariere, la nomèe, nol faseve quasi plui câs”.
Cussì e scomence la conte Une grampe di vite, la prime des undis che i dan vite a chest libri di 127 pagjinis, editât de Filologjiche za fa trente agns. La prime, la plui lungje e je un piçule opare mestre. E trate un argoment che al jere dificil di spietâsi in chei agns. Vâl a dî la sessualitât. Ce maniere che la sessualitât, vivude cence pôris e ancje cence i tancj berdeis che la educazion catoliche dispès e meteve par traviers, e pues judâ une copie a cjapâ cussience di se, de vite, dai rapuarts. E la tratazion e je esplicite, clare, no lasse nissun aspiet intal grîs di peraulis no ditis. E esplicite e je ancje la analisi dai scrupui e des conturbiis dal predi che al ven inviestît di cheste problematiche. «Se i fruz si fasessin pocant un boton, nol nassares plui nissun», i dîs a la femine, in confession. Ma cuant che al vierç la biblie per cjatâ un confuart ai siei dubits, il voli i cole propi sul Cjant dai cjants: duo ubera tua…e vie a cirî alegoriis, significâts scuindûts, cuant che invezit, duo ubera tua a son propi i doi sens di une femine. Il misteri de vite, in fonts, al è cussì sempliç!
Il teme de sessualitât si lee cuntun altri argoment une vore presint intes contis, chel de vuere. In Bombardament e je la vision des cuessis di une zovine a fâi passâ la pôre a di un soldât sot des bombis. In Un cjaldîr plen di aghe un pari i racomande al fì che al partìs in vuere di stâ atent ancje a lis feminis («di no tirâsi dongje qualchi malatie…»); ma il fì al tornarà dome la gnot dai muarts a bevi intal cjaldîr che sô mari i veve prontât.
Une condane radicâl de vuere si le cjate in “O mi clami Toni Megot”, dulà che un om che la vuere le à provade su la sô piel, al fâs un resonament cussì sempliç e cussì clâr che al ven di dâsi di maravee che ancjemò al sedi cualchidun che al puedi difindi la idee stesse di vuere, «un discors fra cjocs», nuie di plui e nuie di mancul.
Nol mi risulte che Pillinini al vedi scrit altri di narative di li indenant (al è un storic di valôr): se lis premessis a jerin chestis, al vares podût dânus bielis provis!. ■
Laurin Zuan Nardin
Giovanni Pillinini, “L’orloi dei vite”, Udin, 1982............
“No tal caratar, ma tal mût di vivi, di un pôc in cà, Saveri al jere cambiât. Un grum di pizzulis robis, che une volte no lu varessin interessât, cumò i pareve ch’a’ vessin une grande impuartanze. A chês grandis, come il lavôr, la cariere, la nomèe, nol faseve quasi plui câs”.


text:
SPECIÂL MARKETING
Comprâ e vendi par furlan/Tocai o no Tocai? Ce probleme!/Par furlan? Che mi ‘nt dedi doi!/Il furlan al cimie/Chei che… no si son pintûts/Un valôr economic di valorizâ/La publicitât in Friûl/Chê brute bestie dal «publicitês»/Lenghe e business/Il gjal e la copasse/Il valôr de Fieste: 3 di Avrîl 1077-2007/La publicitât par sloven/Scuele: la propueste/In glesie e a scuele si zuie l’avignî de lenghe furlane/Plurilinguisim: lenghis forestis e furlan veicolâr/La Societât Filologjiche Furlane e la Scuele/Omêr furlan/Gnovis Pagjinis Furlanis/Segnâi di lûs/Il pês des peraulis/Une gnove stagjon pe Scozie?/Sportei trilengâi/Dal Cjadovri ae Patrie/Video…musiche furlane fuarte/La Patrie Tecnologjiche. Uh? Toh! Ce vin isal?/Chei cjavestris di aquileiês
*** Fracant su la cuviertute si scjame il pdf dal numar. Buine leture.


text:
Citat extracircondarial di Weiden in der Oberpfalz
Weiden in der Oberpfalz (uficialmentri: Weiden i.d. Opf.,leteralmentri: "Weiden tal Alt Palatinât",in bavarês Weidn in da Owapfalz o,coloquialmentri,d Wein) ai e une citât extracircondarial bavarês 100 km ad est di Norimberghe e a 35 km dal confin cun la Republiche Ceche.
Storie[cambie | modifiche il codiç]
La citât a ven fondade tal 1241 ma a son esistis cualchi insediament intor dal 1000.A si e cjatade tal mieç dal punt d'incontri di dos impuartants stradîs:la Goldene Straße e la Magdeburger ca si svilupave da sud viers nord.Tal 1531 Weiden contave 2.200 abitants. Doi incendis, la peste, la guere dai 30 agns a devastin la citât, ca si risolleve dome a la fin dal XVIII secul.Tal 1863 Weiden a incontre une salide sie dal punt demografic sie dal punt di impuartance cuanchi la ferovie reâl bavarês a la coleghe al so pasaç e la citât a si industrialize velocementri cun la produzion di veri e ceramichis.La popolazion a cresç fin a 10.000 abitants ,par poi risalì a 40.000 dopo la seconde guere mondial.
Aministrazion[cambie | modifiche il codiç]
Il sindic a si clame Kurt Seggewiß dal Sozialdemokratische Partei Deutschlands.Weiden in der Oberpfalz ai e gjemelade cu lis citâts di:
- Annaberg-Buchholz (Gjermanie), dal 1990
- Weiden am See (Austrie), dal 1969
- Macerade (Italie), dal 1963
- Issy-les-Moulineaux (France), dal 1962